qundao/data-zh-poetry huggingface dataset:
偕同人游尺五庄饮王氏酒垆作歌
作者：姚燮
朝代：清
体裁：古风

长安客中春已归，春归不归留者谁？南西门外杨柳店，四月尚有桃花飞。平沙风驰三五毂，芳草波翻马蹄绿。燕语不断金张门，莺梦疑飘韦杜曲。出城一里闻酒香，烟丝暗搀麦气飏。燕姬低鬟唤车子，吴伧侧帽携笛郎。脩廊缭池八窗洁，荷叶初胎芦笋茁。茶阴珠喷蔷薇雨，舄底银堆杜鹃雪。隔座低歌吾浅斟，句留春意同一深。水无网罟萍嬉鲫，院有儿童弹逐禽。斜晖当衣画疏黛，新月窥林作慵态。愁可欢偿解券豪，醉得人扶上鞍快。重关欲锁金吾严，暮色催行难久淹。繁丝急管都消歇，剩与西山媚独帘。
偕同人游西湖晚归以兰叶露光秋月上分韵得上字
作者：姚燮
朝代：清
体裁：古风

烟树极苍窈，天水合泱莽。群景纳真气，入眸无凭象。西风揭云幕，孤月忽在掌。擪笛作龙吟，高声自虚上。凌波万菡萏，金翠互摇滉。气静物为涵，境澈心与朗。元鹤不可招，逋仙亦已往。浩浩千载心，于兹成独赏。
偕同人登莺湖平波台和壁间韵
作者：姚燮
朝代：清
体裁：七言律诗

四岸平漪绕画台，沙鸥帆影拍空来。烟中木叶经秋尽，雨后天容向夕开。苕水钓徒空隐迹，松陵遗社半清才。溪山如此逢良友，那不情深泥酒杯？
偕同人饮天桥酒楼醉歌
作者：姚燮
朝代：清
体裁：古风

一年筵晏百回有，三十六年及今酒。狂歌痛哭年复年，半生已对三千筵。三千酒筵瞥飞电，昔筵酒人都不见。今筵有酒亦有人，昔筵人老今人新。置我今筵亦未老，酒影沄沄发光皂。敢言坐此春阳中，心似西风乱秋草。白云迢迢空阔驰，杨花吹来撩我衣。银弦隔帏但鹃咽，韶光如此莺何稀。黄莺不来燕不舞，远沙霏霏暮将雨。万千人散五人聚，侧帽当筵袖高举。此筵今是明日非，明日再饮非今卮。奈何不烧两椽烛，共拚醉倒眠污泥。就中陈生气独王，挥霍巨觥绝依傍。馀子龃龉催早行，恐失今欢哭难偿。我亦不哭亦不欢，坐从雨尾搜月丸。月丸明明在杯底，吞入吾腑生烂寒。珍珠灯毬琉璃盘，李白游戏芙蓉冠。酒佣阅人倏及我，神奇鬼怪难测端。宫漏疏疏二更近，月在胸中遏难忍。向空倾吐不自由，一为山川揭沈愤。星辰拱北森冕旒，楼阁横东耀金粉。诸君沈沈凭几酣，陈君起立吾座南。树摇素壁明藻藫，人影出没同鱼渰。静露微戛珊瑚簪，薄襟冻雪持犹堪。闭门猬缩如蛹蚕，在世乌得称奇男？陈生再酌吾再舞，座已无人月停午。安得青天骑酒龙，可惜黄尘走诗虎。此楼明日当谁来，手中之杯非我杯。此中之人才不才，月不能管风不猜。有足不上黄金台，有手不放白玉罍。鲲鹏升降有兹席，霏空咳唾皆霆雷。千秋迢迢耳目接，万顷浩浩沧溟开。得乐如此何暇哀，杖头罄矣胡归哉！
偕隐图为佘明经题
作者：姚燮
朝代：清
体裁：古风

佘君一枝山水笔，远夺荆关手中出。写照自写偕隐图，理法森严局法密。一折疏篱两三屋，屋南流溪静穆穆。屋东有山西有木，屋北十竿百竿竹，百竿千竿递明绿。夹竹掩映千梅花，溪光梅照山竹遮，竹枝潇洒梅槎枒。潇洒为君心，槎枒乃君骨。有妇梅清臞，有子竹清越。烟云往来鹤出没，吠犬鸣鸡散飘忽。妇操臼，儿读书，君自蓑笠携犁锄。此愿颇欲此生老，此境吾恐人间无。境所未得存以图，图成索我诗肠枯。我诗不能如君画笔好，犹能知君画意之所造。空山乾坤古无老，洗荡秋尘发春皎。枲棉可温粝可饱，眷属团圆长寿考。
偶作有赠
作者：姚燮
朝代：清
体裁：古风

冻土未萌甲，淩厉川方冰。岂真大造穷，常此枯索形。春阳有元始，立干在固贞。雨露皆后天，祇以玉其成。玑斗回寅躔，龙驾东皇升。三阴遁幽朔，万宇归清明。群卵待为鷇，孳之皆含生。岂伊既朽枝，未肯欣欣荣。斯时旸正辉，瑶光浮大莹。一发不可遏，破蕾交华英。幺叶凤羽绿，高柯珊瑚赪。谁匿忧患意，预感秋风零。顺履道乃贵，化机何朒盈。莫恃煦妪恩，持慎保其名。
偶咏
作者：姚燮
朝代：清
体裁：七言绝句

野草无名香似麝，山禽能语脆如婴。自然声色流天妙，来媚先生醉里行。
偶得
作者：姚燮
朝代：清
体裁：五言律诗

疏藤如鹤羽，戢影过墙低。浅沼红犹泛，斜檐绿未齐。循天邀静盼，养息遂穷栖。弦得屏间瑟，回灯看嫩荑。
偶得
作者：姚燮
朝代：清
体裁：五言律诗

难为天意厚，使我有蘧庐。借病宽劳体，因閒惜破书。江漂群木秀，云拓四山虚。且听南风里，欢声散晚畬。
偶成
作者：姚燮
朝代：清
体裁：古风

夕雨扫残暑，翛然清风来。仰视太宇间，至净无纤埃。飞鸟恋明爽，侧翼交往回。绕林止复去，意若无巢归。谁识任天动，鸟亦难自知。既倦乃投息，适可无先期。
偶成
作者：姚燮
朝代：清
体裁：古风

西墙一竿竹，横影当砚心。留彼潇湘云，添我墨气深。吟怀引无始，风过声出琴。如坐流水中，素壁皆涔涔。背檐有好花，暗香时来侵。搜索入春髓，神去定为禽。良朋未肯来，来当佳酒斟。何以溪上烟，闭作柴门阴。柴门临溪开，溪上多修林。隔林大江白，青者江上岑。
偶述
作者：姚燮
朝代：清
体裁：古风

壮夫学骑牛，童子执鞭笑。抽刀剸病羊，遂云虎非暴。天人无赏刑，夷齐亦能盗。安见粉泽功，施及嫫母貌。万事各有宜，难为昧者告。
傀儡
作者：姚燮
朝代：清
体裁：七言律诗

纷纷傀儡递乔装，几辈优游识退藏？俗士文章冠带券，豪门阶庑马牛场。梦寻死鹿蕉都坏，眼惜奔驹日共忙。我慕东邻编苇叟，科头跣足傲羲皇。
僦居鄞江桥村绛山楼匝月撰它山图经即事三章示主人朱立淇并徐兆蓉郑星怀两文学·其一
作者：姚燮
朝代：清
体裁：古风

清响不容唳，鹤翮癯已彫。云逵多鸷鹰，忍命投蓬蒿？观时惧流迈，役俗难挥劳。工文徒耀名，未值达人嘲。粗办薪米安，蒙面思僻逃。夹漾开古天，拄峡神松牢。每当月满空，万屋皆闻涛。岿然一桁楼，特冠群屋高。四山平束檐，置案当其坳。纸色浮黛烟，照面青吹毫。积卷同乱丝，集绪颇艰缫。偶获尺寸齐，如展鲛宫绡。订八昧其七，吾腹自惭枵。何况见闻外，疑理纷牛毛。积旬慰坐閒，暇且倾壶醪。醉枕藤萝阴，梦在黄虞交。
僦居鄞江桥村绛山楼匝月撰它山图经即事三章示主人朱立淇并徐兆蓉郑星怀两文学·其三
作者：姚燮
朝代：清
体裁：古风

置书且弗读，风日佳可娱。策筇同出门，藓气蒙裳裾。霜林罥馀叶，掩蔽山骨臞。静媚秋镜漪，戌削青芙蕖。开蘋过雁影，瞥视还疑凫。孰知凫避人，返就岩根呼。抱岩三两屋，有福方得居。既免盗贼危，白手丰鱼蔬。空亭坐延赏，农来憩犁锄。上稻足晚收，颇喜税堪输。似忘郡县中，已无吏与胥。朴语流古情，具徵圣泽濡。乘乱为梗民，伊罪益当诛。十万狼虎中，此辈实驺虞。慨然望东极，天海交模糊。下有一仞堂，史乘手所储。莫能供考资，我心为之徂。始悔往日閒，理业多旷疏。此意陈吾子，幸弗讥吾迂。述作扬太平，居当尽为儒。壮时不自珍，西阳晚将晡。
僦居鄞江桥村绛山楼匝月撰它山图经即事三章示主人朱立淇并徐兆蓉郑星怀两文学·其二
作者：姚燮
朝代：清
体裁：古风

鞭心入稊米，百貌搜丑妍。武断矜辨辞，吾敢阿前贤？诸君此桑梓，洞熟委与源。发难相取资，集偏助其全。句章古丰壤，万浍根一泉。泄闭毫发差，饿骨无葬阡。琅玡不再生，巨任仗谁肩？督葺虽有官，徒縻苍生钱。旧制故难复，旧法未容湮。力疾勤钞胥，孰信卑儒言？太息睋云山，古愁来塞填。龙门书河渠，其论至今传。我为牖下蛙，足未投穷边。守寸誇得隅，汗下徒涔然。
兀坐
作者：姚燮
朝代：清
体裁：七言律诗

兀坐虚堂悬四幔，如山天势入㟏岈。弄昏烟色墙根柳，啼白晨光屋上鸦。湿雾当风冲雪阵，冻雷隔院走冰车。未妨折简招良友，盆菊棱棱尚有华。
元夕吴阊纪游诗四章·其一
作者：姚燮
朝代：清
体裁：古风

今夕何夕，何以消我天涯愁，携客买醉城南楼。巍巍中座客三五，巨海传斟气吞虎。座中顾老年八十，风飒苍髯舞长戟。杨侯蒋侯濡首战，巷窄难兵手为铁。褒鄂并骑军后来，十决十荡重围排。我观壁上心神开，醉且凭阑看明月。八门万瓦匝金碧，天作冰光地沙色。
元夕吴阊纪游诗四章·其三
作者：姚燮
朝代：清
体裁：古风

揽衣共上西门城，城河南泻千里平。河流远接湖水白，河气上涌城树青。奇光散为珠玉色，细籁合作鸾凰声。情因境幻极幽昧，仙可意造非邈冥。有美人兮善窈窕，家在南湘碧云杪。三年不见色枯槁，万顷春篁变荒草，使我中心惄如捣。
元夕吴阊纪游诗四章·其二
作者：姚燮
朝代：清
体裁：古风

群喧忽阒还至静，人马中衢扫繁影。元都咫尺通上霄，北斗垂珠络天井。心狐宝髻朝紫真，蟠斿五綵车辚辚。琅然风起散琼蕊，香在虚空碧烟碎。水木森湛晶为台，玉露上灌莲掌开。凌飙挂笛向溟渤，万耳侧听仙乐回，眼中之人谁乐哀？
元夕吴阊纪游诗四章·其四
作者：姚燮
朝代：清
体裁：古风

若或遇之阆风台，琼花作息虬为胎。洞庭平掌高筵开，玉琴一抚天风来。仙蛾如雪匝行杯，箜篌小部列屏障，且歌且咽羞迟回。醉眠鹤背看尘宇，万梦如蚊月亭午。月从天上照歌舞，人自人间梦凄雨。
元夜
作者：姚燮
朝代：清
体裁：古风

吾生回首几元夕，半在他乡作行客。今宵明月乡园看，负此良宵亦堪惜。檐花不开庭树羃，瓦脊初霜似烟白。月光依依来照人，先照墙头远山碧。远山在墙江绕城，登城望江江水清。江风不动媚山色，城头树色相回萦。城头惟听老鸦语，江上但有孤鸿声。孤鸿一声江月午，戍卒连营打严鼓。千家万家早键户，那有华灯竞歌舞？相看月色转凄瘦，照我归来亦清苦。归来且酌清尊酒，寿我高堂列儿妇。不知凉露飘巾帻，乍溢馀辉入窗牖。人生离合难自期，眼前之乐谁能移？试看海上流亡客，几辈团员对酒卮？
元夜作诗示皋儿
作者：姚燮
朝代：清
体裁：古风

绣裳丫髻传柑嬉，当风擘楮誇蝶飞。三十年前十二岁，未忘欢乐今宵时。今宵月似比前瘦，我亦颓惫违时宜。招儿近膝与之酒，儿无嫌我多烦辞。影堂悬像尔曾祖，昔抚我顶牵我衣。南城北郭看灯市，索钱市果兼糖饴。归来未即索床睡，依尔祖膝学哦诗。今随尔祖但悬拜，尔亦肃拜我后随。尔何及冠顽不羁，尔弟八龄无母依。得随尔父侍尔祖，人间十家九所稀。矧尔祖母尚矍铄，何殊尔母恤尔慈？尔不蠠没望成立，身弃如我将谁訾？闹蛾夹巷灯葳甤，吾檐独静横梅枝。梅花虽瘦香心肥，肯从清苦全阳机？一年一灯促人老，能有几度如今兹？团圆明月窥酒卮，流光溢作空濛晖。安得尔祖尔祖母，得看尔达成门楣。今宵许尔尽情醉，但弗出门随轰驰。吾言已竟尔且去，护持尔弟嬉前墀。楮灯五色当马骑，能娱祖母开笑颐。我还坐酌罄馀酒，起乘庭月行迟迟。万家箫鼓喧以豗，寂心独感谁从知？
元夜步月锡城感作二章·其一
作者：姚燮
朝代：清
体裁：七言律诗

双角山村旧事非，玉琴清怨奈王微。疏筠倚水如人袖，残雪当门只藓衣。时往已无家可问，夜深或有梦来依。凄凉燕子前年垒，羃径寒花黯自飞。
元夜步月锡城感作二章·其二
作者：姚燮
朝代：清
体裁：七言律诗

那得珍珠赎翠翘，十年风雨损兰苕。至今弱质无根蒂，可惜重楼委寂寥。明月微波谁照鬓，春灯邻院自吹箫。吴城天际清霜白，莫向阑干倚此宵。
元日大雪
作者：姚燮
朝代：清
体裁：古风

元冥交海极，阴气方怒含。枢转忽大泄，战白何沈酣。势盛不下地，飒飒飞向南。南山太白高，层层浮玉澜。照城皓奇色，宝树千琅玕。万花拂云旗，天女骖素鸾。想见太空阔，益高风益寒。天心志煦妪，阳光当下蟠。积沴发使尽，和神充乃完。徒以祥瑞颂，犹未明其端。此时浩万宇，群生齐悦欢。会当承大化，帝力相与安。
元旦登弥罗阁
作者：姚燮
朝代：清
体裁：古风

一元转和煦，群寓归善良。香烟盎纷郁，上薄金乌光。振衣蹑高阁，钟鼓何肃皇。台星拥天帝，霞冕虹为裳。飏旗玉鸾白，骖乘灵虬苍。元函启真诰，宏閟谁能量？鞯舆压阶戺，佩舄交琅锵。岂真福可求，举国趋若狂。我来倚阑槛，孤想踰众望。吐纳太清气，导涤冰雪肠。旷然见千里，海色青未央。诸山可提挈，湖水同挹浆。东风吹矞云，独鹗高与翔。下方出人语，听之皆吉祥。相期各归去，一年永保康。还就黼扆侧，拜陈万岁觞。
元旦登梓荫山谒文帝
作者：姚燮
朝代：清
体裁：七言律诗

星台宫殿蕊珠低，彤日初悬蹑景梯。臣敢贪天邀福慧，帝须鉴我在涂泥。凤边玉瀣三危露，龙背华旌五色霓。此是大罗无上界，下方冠佩共招携。
元旦置酒江楼独酌竟日赋四言九章
作者：姚燮
朝代：清
体裁：四言诗

日皇东升，西山皆笏。孤峰不偻，万丈树骨。太清温温，孩提识春。饱食无病，居然吉人。去腊东邻，贻酒最醇。三寸之斝，中有九垠。（一章）衣冠拜趋，俗亦有礼。长孰非兄，幼孰非弟？兄而洵洵，弟而莘莘。古风何泯，天泽何湮。我惭歉恩，匿不敢群。不群以身，而群以心。无怀之衿，无弦之琴。（二章）云来过窗，风来拂衣。俯得鸥语，仰逢雀飞。雀飞止林，鸥语在浔。浔绿自阴，林翠未深。娱我独吟，眷我独酌。不将而迎，何摈而却？不却不迎，何纠何萦？希以为形，夷以为声。无以为营，吾曷乎名？（三章）抽刀杀人，忍哉同类。伊实未醒，胡能知醉？晨气廓清，甘以浊争。伊实长醉，胡由望醒？淘沙得金，剖石得玉。虽能医贫，不能医俗。子孙身腴，祖宗魂哭。密堂媚狐，荒邱哀猿。咄嗟斯人，吾难尽言。吾弗尽言，吾罄吾樽。（四章）今日何日，犬牛亦閒。犬不出巷，牛不入田。田气蒸蒸，巷有歌声。歌声乍停，吾思好莺。莺来当桃，燕来当杏。而此空枝，已媚江影。江影媚枝，亦媚我衣。我衣飔飔，心与漾之。（五章）我亲无愁，开门看鸥。我子无求，下滩弄舟。我弟无忧，与邻嬉游。我妹我妾，插花满头。不识贫贱，安知王侯？我不善饮，已罄一瓯。一瓯之酒，薰然酿诗。同调无友，和者其谁？韵以箫孔，弦以瑟丝。彼箫也瑟，庶知我思。（六章）风动水颦，村静林笑。烟开远篁，忽有斜照。目所习移，今始知妙。安得一竿，其间垂钓。钓龙可骑，钓鱼可餐。钓之不得，亦未为患。否则携斧，而薪于山。（七章）山容蕖蕖，我醉鱼鱼。各藉于虚，如相吸嘘。如嘘如吸，如暌如接。如拱如揖，意不可执。执我长剑，挥彼清风。风籁应宫，被乎壤穹。一斡机转，万里乐同。我厕其中，父母雍雍。室家蓬蓬，胡不融融。（八章）皇圣顺天，兵为祥气。匿虱在裈，于肤何累？虽我下民，身非习置。要念村墟，亦天子地。阳泽所临，曷尝吾弃？无弃斯完，无扰斯安。圜昊拭镜，方舆止磬。我厕其间，有山芊芊。有川绵绵，胡不闲闲？（九章）
元旦萧山舟中二章·其一
作者：姚燮
朝代：清
体裁：古风

微云展晓风，水鸟试初翮。城树影无限，原草气先碧。初阳光八垠，宿霾涤明婳。若念枯槁久，刻意缋佳色。群生各萌善，我怀去宜适。
元旦萧山舟中二章·其二
作者：姚燮
朝代：清
体裁：古风

我怀去安适，浃理但无涘。勃郁千载心，委化得间止。亭亭天际山，瘦约与人似。垂青鲜妆染，照水自华绮。葆素静为的，碍物真乃弛。拄颊缅晨象，悠然喻所指。
元旦试笔
作者：姚燮
朝代：清
体裁：古风

苍龙回玉清，山川耀初旭。宫树浮露光，已先天下绿。四宇延上祥，万灵遂亭育。遥知梅花枝，暖照杜陵屋。招友开新醅，坐饮元气缛。愿以太平心，仰答昊苍福。
先大母八十忌辰
作者：姚燮
朝代：清
体裁：古风

寒此一寸心，不爇九原梦。爱孙今已归，含笑饮毋恫。苍烟屋角梅，暗花一枝冻。匿有初春晖，敬敢作瓶供。能为泥膝娇，未改弱时弄。此生还何期，流波大江送。年年啄食劳，有翼不成凤。陈列刍酒微，何以惬吾衷？
入塞
作者：姚燮
朝代：清
体裁：词

最高寒。是危楼、对远山。到三更筵罢，月上笛声阑。香也残。酒也残。晓莺将啼燕未还。奈此时、屏冷枕单。看渠移烛卸钗鬟。留又难。去又难。
入郡城之寓庐守寓者已绝粮三日
作者：姚燮
朝代：清
体裁：五言律诗

破书无鬻地，贷籴亦无邻。死且慰谁托，吾嗟累汝身。釜空窥鼠粒，案有蹴乌尘。且拔园隅蕨，抽篱代火薪。
入门二章·其一
作者：姚燮
朝代：清
体裁：古风

初秋出门晴，初冬入门雨。可怜饥寒离，偶得贫贱聚。暗壁搜海阴，积苔遍阶户。尚疑江篷栖，眉低不能举。颓墙霜后葵，憔悴叶皆俯。似我袖尘厚，繂繂重难舞。刺面西北风，黄雀噤檐语。瘦子看敝襦，病妻向空釜。剩橐金无多，寸心费营处。恐有索债人，先来告愁苦。
入门二章·其二
作者：姚燮
朝代：清
体裁：古风

晚霁得天爽，月出城东山。城头一片云，随风吹复还。略息吾心忙，送尔云意閒。似嫌溟渤大，来挂高松端。邻人馈菰蟹，与我供晚餐。暂饱能几何，已感深情难。空虚灼万象，天地将沈寒。斟酌赎质钱，换此秋衣单。远游无恙归，家庭梦俱安。团坐篝火光，错杂词悲欢。
入门复出门三十六韵
作者：姚燮
朝代：清
体裁：古风

入门复出门，觱发苦长迈。譬如饥巢乌，安能避矰铩？谁云好肉肌，坐之一身疥。措大禀贱资，天池未经汰。昏风搜冻潮，低氛冰尘壒。穷年无悦声，万悲与硠磕。萧寥空壤中，旷闻大块噫。况我离穷檐，百步即荒外。洌凛相捩摩，曾不爪趾害。敝裘聊致暄，肌肤夙叨爱。趋送劳友朋，视帆到江濑。江气�无青，群峦闭愁黛。抽缆弗少缓，怨尔津鼓擂。涕泗积袖痕，辛酸日愁晒。寸腑寡所监，虚此年岁代。难于憔悴因，略求颜色耐。去夕茅堂深，别酒眷迟娧。惨视家人容，已如梦相对。拒彼霜雪欺，徒壁亦资赖。壁影瘦我衣，兀兀眼前在。恃我酒骨坚，深更拄严籁。极早明夏初，得此欢聚再。墙根新种榆，青当过檐逮。弱妇持怆心，敛襟短篝背。讵能迟回留，而须手搴带。吾郡连粤闽，西夷近侵界。信无不测虞，犯我蛟虎隘。奈闻中路艰，川梁入凌厉。往往胠箧流，布刃扰商侩。吾装馀破书，不及升斗稗。既恐芒刺投，奚忘履霜戒？今朝行脱然，谁复制烦痗？目避枯柳梢，畏视海云䨴。局蹐托乾坤，升沈付蓍蔡。苍茫馀孑形，高城阻丛荟。且抒击楫歌，一试破浪快。
八声甘州·徐勤庄淞南老屋图
作者：姚燮
朝代：清
体裁：词

指江城北去是谁家，万绿绕筼筜。看柴门日夕，潮催雁远，烟抱鸥凉。定有高人倚瑟，秋梦落潇湘。消受清閒福，诗味茶香。此境应非尘世，但海声天色，无限苍茫。问何时添种，八百旧田桑。任西风、扬帆争险，让柳阴、眠月听渔榔。真难得、杜陵遭乱，不坏茆堂。
八宝妆
作者：姚燮
朝代：清
体裁：词

桃叶无家，杨花同命，一十六春如梦。汉碧纱棂烟藓满，抹上秋痕无缝。当年横烛倚箫，咽露凄声，能教抱柳纤蝉恐。不信弱兰风悴，韶华虚哄。须为俪燕逑莺，闹红劫苦，玉天行复骖凤。悔如许、窄衫小鬓，竟迟误、珍珠恩宠。漫魂望、家山一恸。断芜千里斜阳送。叹阿母将归，谁携麦饭清明垄。
八归·未央宫瓦研
作者：姚燮
朝代：清
体裁：词

延英秘殿，香姜穹阁，风雨几堕残瓦。圜当玉致麒麟截，更认尺围馀六，血黫苔赭。八十一门埋落照，剩断砾、供人怜把。检一卷、丽赋西京，愁绝夜窗写。漫说榱兰柱杏，当年绀碧，掩冉金凤铜马。式翻宣德，圆绦约布，伪赝谁还知者。辨长生款识，邈篆悬针鼓文亚。曾知否、灵山龙首，土色烟凝，疏时和黛麝。
八怀诗饼师毕叟
作者：姚燮
朝代：清
体裁：古风

日落散乡塾，牵狗空庭嬉。叟频携饼来，似怜小官饥。叟年七十九，制饼觅微利。健脚同少年，须眉古和气。三日叟不来，鱼肉亦不甘。索得阿母钱，趋向门前探。门前闻饼香，叟来小官喜。叟死竟不来，小官泪瀰瀰。小官今有儿，儿顽如昔时。出入索饼尝，忆叟为此诗。
八月二日遣仆之镇迎母及妹与两儿移居郡寓暂避海警得三章·其一
作者：姚燮
朝代：清
体裁：古风

罔测天事深，甘嘲人计左。顺轨得坦途，谁竟免无祸？孤城屯万军，七月暑犹瘅。彻旦刁斗鸣，云光压繁火。暗影弓作蛇，喧呼动疑叵。比室键密门，正襟肃宵坐。吾家三椽屋，危墙偃霜笴。譬如奔涛中，浮之一叶舸。安知发系钧，不遭断时堕。郡县虽齿唇，地深避聊妥。薄絮讵云暄，胜于解衣裸。庶免乱石丛，时时履砢硪。
八月二日遣仆之镇迎母及妹与两儿移居郡寓暂避海警得三章·其三
作者：姚燮
朝代：清
体裁：古风

朋辈咸过从，络绎馈鸡酒。顾此荒厨中，丰腆顿矜有。称觥语和乐，晨气照东牖。天空万象澄，瀜瀜座衿受。家食娱太平，托天素深厚。树巢偶警风，何当预防后？冥梦沈绿蒿，但苦地下妇。犹胜离乱亡，未获正邱首。家君方奉公，作息劬奔走。敝室如冷庵，日遣弟孤守。频传慰藉书，谓终灭群丑。相期挈眷还，重缚扫苔帚。
八月二日遣仆之镇迎母及妹与两儿移居郡寓暂避海警得三章·其二
作者：姚燮
朝代：清
体裁：古风

颠倒错笼箧，琐具零星装。寒衣束成梱，破书归一囊。长物已不多，弃之应未当。喜我白发亲，精力犹健强。在路恐有遗，一一身检将。萧然孤客楼，槲叶交颓黄。遂使西风中，四溢春晖光。弱妹头裹巾，手抱针线箱。大儿偻运物，堆置西隅床。小儿啼苦饥，索饼牵我裳。有触凄我心，强笑未敢伤。且呼灶下妪，觅火炊宿粮。
八月初旬连日大风雨因述见闻作短歌纪灾得十章·其一
作者：姚燮
朝代：清
体裁：古风

元精散漫阳气死，太阴扶轮血濡指。乖龙未受天神符，私役雷兵相角抵。元黄一色浑西东，剩日惨惨难为红。地鸣碎鼓天破钟，真宰无泪号哭穷，帝耳一塞千年聋。
八月初旬连日大风雨因述见闻作短歌纪灾得十章·其七
作者：姚燮
朝代：清
体裁：古风

西南河壖多厝棺，一朝飘泊随奔湍。儿孙跣足走荒卤，往来讯觅携长竿。蟛蜞咬骭流血鲜，号哭不得喉舌乾。谁家故坟十围树，带椁连根倒当路。黄泥不坚白骨露，败槥浮浮蚁资渡。
八月初旬连日大风雨因述见闻作短歌纪灾得十章·其三
作者：姚燮
朝代：清
体裁：古风

大江一吸不复呼，万鱼揭向城根趋。城根柳枝罥枯藻，不栖鸠燕桱鸥凫。鸥凫飞飞入城里，城门如桥但通水。水声夹杂人哭声，不哭难生哭难死。
八月初旬连日大风雨因述见闻作短歌纪灾得十章·其九
作者：姚燮
朝代：清
体裁：古风

懒童挈瓶苦运泉，炊妪泪眦愁湿烟。西房阴阴窗顶揭，案书打作羊毛毡。关门早饭一堂坐，汎滥江湖狎单舸。坐之不安眠亦可，魂梦摇摇恐难妥。夜中声势差一停，南云漏赤微有星，星芒荦确天生棱。
八月初旬连日大风雨因述见闻作短歌纪灾得十章·其二
作者：姚燮
朝代：清
体裁：古风

摧天拉地崩愁云，怪鸟抢树千百群。十家九家闭门户，满街走萚无行人。黄鸡升堂狗入灶，白昼燃灯鼠来盗。空中急雨如矢飞，密瓦坚墙遍成窍。儿童掩面匿我怀，忍饿吞声未敢叫。
八月初旬连日大风雨因述见闻作短歌纪灾得十章·其五
作者：姚燮
朝代：清
体裁：古风

危墙百仞同摇扇，过顶飞砖递成片。飞砖迸石石火飞，沟缝枯骇飞电。东邻椽崩食愁灶，西邻壁穿卧愁盗。东邻西邻还弗愁，不闻朱翁卖篾栖破楼。全家压死湖桥头，骨肉狼藉无人收。
八月初旬连日大风雨因述见闻作短歌纪灾得十章·其八
作者：姚燮
朝代：清
体裁：古风

恶风薙树如薙发，遍地泥翻草根拔。恶流灌街如灌河，高堂大厦皆盘涡。三日五日断沽市，千家万家隔生死。眼中苦劫难独逃，身外恩仇可平视。冻雀满瓦无游鹰，拂面不去多饥蝇。我方移榻避危壁，健脚来报东山崩。时太白山崩，一石梗路，围可百亩。
八月初旬连日大风雨因述见闻作短歌纪灾得十章·其六
作者：姚燮
朝代：清
体裁：古风

寓庐大檀森且高，二百年种根株牢，纠枝结叶多鸢巢。壮夫十刀猛难劈，偃地而崩易无力。闺人篝镫坐方织，灭火狂奔惊霹礰。堕鸢八九死六七，生者蚩蚩向门隙。似解求生争一息，呼童掬灰煖其翼。投之以粱不能食，炯炯窥人泪晴碧。
八月初旬连日大风雨因述见闻作短歌纪灾得十章·其十
作者：姚燮
朝代：清
体裁：古风

两目淫淫万象烂，六时昏昏已无旦。有何华岳来塞胸，触处都成古忧患。流民十万方保家，道途心迹犹槎枒。易兵为穰已不济，杀命于天复谁避？直教愚贱轻织耕，转使仁人亡志气。守令出衙称踏灾，拖鞭曳杖随舆儓，谓能体民同悲哀。
八月初旬连日大风雨因述见闻作短歌纪灾得十章·其四
作者：姚燮
朝代：清
体裁：古风

哭声瘖哑如病乌，狂枭咒死无屋无。富家但愁晚禾没，贫家抱瓮愁朝餔。漂苔上床不得睡，乱拾残棉握肩背。风刀剜体愁剜心，界壁流泉界衣泪。
八测
作者：姚燮
朝代：清
体裁：古风

积旬疲津梁，宵寒苦水宿。回溆得晚霁，地暖见初绿。支道杂泾荡，流乱无约束。三吴汇两江，接源此其腹。纤月出荇藻，明烟漾鸥鹜。樵童喜山近，罾师识鱼伏。古隐结廛阛，天游泯欣辱。居人述旧事，冲流过南渎。梁朽闸中断，高田烂肥谷。篱门偃在地，鸡犬上蹲屋。及今适坐卧，蔬布愿亦足。闻言恻我心，掩篷失欢瞩。露下觉衣冷，波光动残烛。
八测行
作者：姚燮
朝代：清
体裁：古风

行船如马过八测，碧树交空晓凉逼。两湾烟影弄茭荷，一路江风送鸂�。自浮巨盏望长天，气薄云柔动秋色。下有大海高蓬莱，自顾凡躯少毛翼。昔时贴峡连钱骢，九市千人为辟易。白日一寸酒百石，娈子平头侍行炙。鸿文蜀楮愁金马，哀啸燕台裂铜笛。平西将军七座客，袖手无能掩戈戟。壮气偏争一第艰，光彩生尘到衣舄。扁舟书剑下江湖，万里风云视狼藉。狂歌任尔讥行路，烂醉聊当慰胸臆。江上柴门子云宅，田黍沙蒲已青碧。归看鸥鹭逐潮飞，不顾河山有日夕。
八钺坪
作者：姚燮
朝代：清
体裁：古风

凿阜开半蹊，斡岫拓微坦。泉气云密包，风力树牢绾。万神率秘魔，灵碧布旗䍐。莲华中座巍，戒师左肩袒。冰屑霏幻花，龙光烛幽窾。妙会涵上乘，诳语谢纷羼。枯井扬沃流，明葩月心满。香象刮淤沙，搜珠到海眼。海底千年瓢，浮井出霜茧。石掌滑不持，轻与茑丝撚。抑蹑重篁阴，气绛日含晚。独松如丈人，槎枒露冠冕。腹洞猿作巢，垂睫谢旁眄。定意参物欢，无怖惬初善。梦许逍遥游，经拟大荒撰。空山多佛因，回身易滋舛。愿约古史籀，摩烟读天篆。
六日夕招同孔传诗史伟刘朝元吴颋小饮得诗二律·其一
作者：姚燮
朝代：清
体裁：五言律诗

聊屏齑盐味，从誇宿肉多。朗宜灯作月，醉听我狂歌。高幔当深树，晴天近闹蛾。簪花细腰鼓，舞也共婆娑。
六日夕招同孔传诗史伟刘朝元吴颋小饮得诗二律·其二
作者：姚燮
朝代：清
体裁：五言律诗

每有参商隔，兹筵小合萍。眼中春蔼蔼，他日鬓星星。拍筑为清乐，堆云作软屏。归时多草露，草染袜鸦青。
兰陵曲
作者：姚燮
朝代：清
体裁：古风

兰陵江水春摇溶，水影善媚春花红。兰陵女儿住江上，隔花临水花无容。以笑泥客客心醉，娇颜能夺春酒浓。十三随母习弦管，博解曲意情益工。轻鬟薄粉变新饰，垂袖不肯回春风。春风吹柳柳绵脱，柳叶深深弄帘夕。黄鹂紫燕交拚飞，嫩干柔条折不得。折不得，愁柰何？今宵江上春月好，明日江头春雨多。
兰陵王·为范兰题秋院凉思图
作者：姚燮
朝代：清

夜凉寂。匝院空烟如幂。催梧影，初月上墙，画渚明漪动微白。迷离菡萏色。遥隔。杨枝暗碧。知除恁，初蟀晚蝉，若许秋光有谁惜。在昔。泥芳夕。记抱蝶吹芬，栀媚兰婳。韶华一瞬东风掷。早落雁天杪，响搀凄笛。还防听到，乱叶堕，苦雨滴。
兰陵王·为范兰题秋院凉思图
作者：姚燮
朝代：清
体裁：词

夜凉寂。匝院空烟如幂。催梧影，初月上墙，画渚明漪动微白。迷离菡萏色。遥隔。杨枝暗碧。知除恁，初蟀晚蝉，若许秋光有谁惜。添香坐筝席。尽袖亸栏唇，钗颤帘额。娟春莺梦寻无迹。定玉貌怜瘦，绮年悲逝，愁怀暗与藓露积。唱金缕词拍。在昔。泥芳夕。记抱蝶吹芬，栀媚兰婳。韶华一瞬东风掷。早落雁天杪，响搀凄笛。还防听到，乱叶堕，苦雨滴。
关外雨
作者：姚燮
朝代：清
体裁：古风

袅袅山吐云，山翠转晴妩。谁知山外村，云时已得雨。西风吹雨雨入关，云气转出山外山。远山自云关自雨，天自无云鸟自还。野叟携筇看云色，云向南行雨向北。一鸟中来飞向西，鸟背残阳四山黑。残阳下射云吐处，云已归山见青树。树外危楼楼外山，山外残云更低互。飘云入海雨亦晴，苍然海色千里平。两三海屿雨初沐，来夺山楼山色青。
兵巡街
作者：姚燮
朝代：清
体裁：古风

猾竖携鞭作前导，群厮肩钱逐后笑。铁矛三棱金鞴靫，鬼兵率队来巡街。东街穿市门，西街入民户。穿门为狼入为虎。索钱一千充酒资，尔家有妻保尔妻，尔家有儿保尔儿。尔无妻与儿，尔身随我敲梆执火，使尔朝朝饱饼䴹。尔不随我还无钱，尔不见邻儿背受三百鞭，血肉狼藉城根眠。
再书文编后即赠陈文学
作者：姚燮
朝代：清
体裁：古风

掌坦未容抵，舌绌难自伸。厕我饮啄俦，岂真无知民？毫芒鉴蚊蚁，障翳辞烟云。拭泪孤枕旁，天实闻悲呻。苦思沥我肝，防遭路人嗔。草野无董狐，公理忧沦湮。陈生具同感，冷眦搜荆榛。别白长短书，驱率东郭㕙。驶笔如剑锋，耀烛青峮嶙。九地沈魄幽，赤手扶使振。参之贾山议，据要窥其津。纵非禹馀粮，亦堪馈所贫。惜哉黾语卑，响未通重闉。砭痛虽切肤，终谁怜尔龂？徒与无䏿儿，唾面讥越伦。好建重壁楼，弆此一握珉。但操万古显，奚庸一时申？呵护俟采风，当弗劫诸尘。方兹圣治昭，海甸嬉同春。抱纩游煦中，命已逃险屯。与君共天日，高荫资大椿。我老不足为，读书惭负身。便许常饭芝，亦是空山麇。习史图赞皇，羡尔膺茂辰。勉以积胸雾，吐作祥雯新。
再叠前韵示李姬
作者：姚燮
朝代：清
体裁：七言律诗

幽心怕织绿蘼愁，但约邻姑试纺篝。脩竹㛹娟消暮雨，初梅绰约眷春楼。出山悔浊无根水，在浪同为不系鸥。好涤元韬还简索，更删歌哭谢钤钩。
再叠前韵答诸君见和·其一
作者：姚燮
朝代：清
体裁：古风

牡谷有真汞，莫以漏鼎煎。阅人岂徒万，存者谁百年？荣辱有平等，正受斯顺天。亦此羽翿乐，嫫母宁非妍。鸣蝉托高树，饮露何仙仙。凉飙解其蜕，败叶同弃捐。何如酌元醴，调以华池泉。醉骖野马游，勃窣秋毫颠。浮沈喻之筏，吾意良旷然。死便荷锸埋，去伴刘伶眠。
再叠前韵答诸君见和·其二
作者：姚燮
朝代：清
体裁：古风

人心无百窍，世事苦纷凿。自顾七尺躯，清瘦已为鹤。咄嗟眼中人，谁能免沟壑？耳目不自娱，春阳亦荒漠。天倪鬯内和，元气为之橐。外如枯木禅，面有冰雪削。独歌眄野坰，空声激烟箨。蛰日在九渊，大地感黄落。壶浆不涤愁，沈湎亦何乐？万里荒云横，炯然见一鹗。
再叠前韵题冯丈拜竹龛诗稿
作者：姚燮
朝代：清
体裁：七言律诗

柳甸春莺藓壁虫，相喁机籁自然工。浮光大地如朝露，上乐钧天是正风。早挹吴山龙脉秀，久令燕市马群空。何当更叩通元殿，太乙灵威揽袂同。
再叠叶十四茂才见寄韵二章·其一
作者：姚燮
朝代：清
体裁：七言律诗

燕许文章巨笔存，峥嵘气格压岑温。尽教雄辨惊高座，始信宗工出匠门。晓阁雠书芸叶乱，夕堂试剑烛花昏。太邱池馆经年别，何日论诗共一尊？
再叠叶十四茂才见寄韵二章·其二
作者：姚燮
朝代：清
体裁：七言律诗

虚庭漠漠半弓苔，上有寒花几树开。料我清閒何水部，远思倜傥李山才。临风横笛感无尽，冒雪骑驴今或来。知否离人念家室，诗心消瘦到窗梅。
再和感咏诗四章代柬·其一
作者：姚燮
朝代：清
体裁：七言律诗

帘揭江风叶满楼，凉阴如墨露濡头。閒呼弟妹同商钓，旷对川原略放愁。潮意浅深凭渚簖，炊烟散漫指林陬。荒天近迹谁相问，尺帛千金喜雁投。
再和感咏诗四章代柬·其三
作者：姚燮
朝代：清
体裁：七言律诗

黾蛙伏井本污低，喻到夔蚿感亦齐。昔社已墟空苦忆，来津可问未忧迷。狂时短帽花须满，觉后疏钟月易西。那得玉皇新赐敕，许持仙帚埽青霓。
再和感咏诗四章代柬·其二
作者：姚燮
朝代：清
体裁：七言律诗

邻釜蒸蒸识芋香，瓦槃盈尺喜分将。颇嫌异地难均饱，恐似孱躯亦困凉。雁底乱山遮骑径，笛边秋梦堕葭乡。南瀛旧棹堪重葺，敢畏惊风万里长？
再和感咏诗四章代柬·其四
作者：姚燮
朝代：清
体裁：七言律诗

羡尔疏慵厕逸民，清流绕屋好搴蘋。须知今我无长策，只伴凄蛩哭旧人。废卷难收灰后劫，败荷还写病馀身。莫疑楚调含商怨，我与湘累有夙因。
再答黄丈见示韵
作者：姚燮
朝代：清
体裁：五言律诗

天阔远云来，湖澄夕翳开。高风森栝柏，旧燕识楼台。诗梦重寻藓，琴心欲寄梅。清谭忘夜永，阳信转葭灰。
再简姬人叠前寄韵四章·其一
作者：姚燮
朝代：清
体裁：七言律诗

野阴迎雪水先昏，晓翠遥山隐梦痕。鸡唱定怜灯照枕，竹敲曾误客归门。倘思瘦影凭梅索，几累寒宵借麝温。潦院凄烟沙艇雾，也当置酒向君论。
再简姬人叠前寄韵四章·其三
作者：姚燮
朝代：清
体裁：七言律诗

跨海关高柳拂天，飞乌入峡避惊弦。万家夜气霜为色，独影空庭月与怜。小竹帘深知梦窄，大江水阔觉山圆。归当共爇沈香火，看取凌霞一气烟。
再简姬人叠前寄韵四章·其二
作者：姚燮
朝代：清
体裁：七言律诗

夙悟华胥是寄乡，相期斋禁礼空王。君眉苦瘦难辞黛，我鬓怜疏况近霜。乞杵研丹频爱细，引丝续茧转愁长。媚兰天许修书侍，敢道真灵在渺茫？
再简姬人叠前寄韵四章·其四
作者：姚燮
朝代：清
体裁：七言律诗

年华取次入春莺，好预看花制绢檠。储炭还防冬至雪，试镫转忆上元晴。缫车在牖无虫响，客屋当山有鹘声。一样凄凉均两地，不须低诉与笼鹦。
冒雨行自郡西至慈溪作
作者：姚燮
朝代：清
体裁：古风

晨起就僧灶，宿饭浇藜羹。担簦蹑芒屩，冒雨官塘行。官塘接西坝，鳞比千船停。一船一家属，男妇错耄婴。颜色困焦悴，兼以愁苦声。非不恋家室，家弃身转宁。水昏入烟爨，柳秃摇枯藤。苍气翻远空，睅目多饿鹰。储粮苦未足，还复虞夺争。既无土可依，性命随荡倾。万里岂真阔，天地交凄冥。颇悔游惰安，负昔时太平。我行倦我足，望亦伤我情。沿江斥堠虚，冷湿胶旂旌。敢恃隘道纡，节费聊撤兵。东川昨震动，大帅催移营。已逃挫折危，谁肯誓死撄？更闻和议书，密结城下盟。焉有閒暇谋，远及井底陉。逡巡赴沙甸，卤下潮訇砰。高岸渔台翁，坐对荒山青。回飙咽芦荻，急涨漂穜粳。自顾短湿衣，透骨寒已兢。过渡踰横山，远见慈湖城。慈湖据右钤，背扼姚江营。藩东郡犹固，势勿愁竛竮。胡为密叶巢，彯散黄雀翎。人马互蹂躏，烂土无完菁。死卒堆驿堂，流血苔根赪。可怜瘦隶孤，察守敲铜钲。入城觅朋旧，匝巷键柴荆。叩之不得开，并绝鸡犬应。中路遇军走，面作仓皇形。似有密报投，低首趋县庭。维时晚色交，暗欲岚雾凝。通市千百楼，十楼九无灯。助我摧恻怀，雨急风益勍。坦径疑棘丛，骭力难再胜。故人有冯豹，高义孙宰矜。未吐觌面词，先为握手惊。谓迟一日来，吾亦他乡征。匆忙办肴酒，解衣煖我膺。解钱充我囊，慰我毋怦怦。窗梧响寒滴，骚屑搀蛩鸣。仰见银河澜，濯出三五星。漫愁今宵长，祇愿明早晴。推与讵所希，道谊关平生。回思僧院中，亲孥方拥檠。当嫌哀笳繁，静与啼鹃并。咫尺沧溟遥，塌翼惭鹍鹏。假寐且息劳，虫飞迟��。心绪纠乱丝，栉理乌由清？
写箓
作者：姚燮
朝代：清
体裁：七言律诗

洞元无极启真师，八景龙钤上界仪。夹叶轻芸幽蠹发，透笺明露晚花滋。文颁玉局无凡语，术授金丹有誓辞。倘许灵霄参下席，清华制体尚能为。
军宴诗五章
作者：姚燮
朝代：清
体裁：四言诗

棨门传鼓，画绦四悬。刀不出匣，弓不上弦。六军卸甲，窄衣皂鲜。素晖满城，空雕弄烟。似有佳采，绚乎山川。朱缨蕤蕤，分貂佩蝉。气象睥睨，祜召于天。协以渊德，有忧尽捐。愿为槃石，奠千百年。（一章）皇猷式廓，清曜荡尘。大勋告蒇，殊轨曷分？穷竭山海，上醴具陈。水兰泽幕，晨风汎薰。目翔颐舞，仪情接暄。龙马在絷，勃窣中原。扫门传迓，礼肃寅宾。视无暌体，何所怨瞋？（二章）鼙舞载宜，朱鹭节之。毋觌吾慝，罔启尔疑。藻花流媚，暗隅月嬉。扑朔迷睐，春芬点衣。垂幕六户，秘舞孰窥？虹孛喷薄，冶想与追。华烛再灺，不思骑归。有抚剑者，自识居卑。河星夜紫，仰目睢睢。（三章）天海不滓，朗如镜蕖。忘机谢警，止舰其凫。顺以为好，非敢献愉。皎皎明誓，脱掌之珠。稽首北极，天皇上都。泰阶文宿，灿焉六符。昆崙东下，百川灌输。用昭宴乐，厥乐谁踰？（四章）张髯若戟，醉拭宝刀。空濛天绮，拂落蜺旄。穆迦万里，飞霜正高。夜光在握，㪺以蒲桃。徘徊中度，不闻轩嚣。休而获逸，藉补前劳。浆有玉敉，羹有银鱽。用昭宴乐，厥乐谁挠？（五章）
军工厂观铸炮二章·其一
作者：姚燮
朝代：清
体裁：七言律诗

蔽天赤鸟隼鹰摩，绕地青雷霹礰过。捆橐首山移马骨，借铅心井索银波。南星夜辟蚩尤烛，东爟晨挥夸父戈。子母连环遗制在，精金莫作烂铜磨。
军工厂观铸炮二章·其二
作者：姚燮
朝代：清
体裁：七言律诗

吉筮庚辰拟铸奸，龙铃上式秘图颁。特开地穴搜神策，愿辅天威振宿孱。官与监工师役匠，静资镇国动摧山。咄嗟大冶抟黄土，炙手愁伊有汗颜。
军营赋柳二章·其一
作者：姚燮
朝代：清
体裁：七言律诗

乱缕毵毵怨绪爬，几人矜惜到年华？昏烟惯搅迷春梦，急水难留过浦花。露荐暗笼新垒骑，风旌高揭古原鸦。大江日落楼台晚，常使清弦促断笳。
军营赋柳二章·其二
作者：姚燮
朝代：清
体裁：七言律诗

弱当浓露未禁恩，十万春阳一寸魂。病女忽彫深黛色，远天宜抹断云痕。醉无筝柱挑银雁，梦有梅花怨玉门。凄尔月眉都瘦澹，浪传莺睡妥黄昏。
冬夜
作者：姚燮
朝代：清
体裁：七言律诗

山石城沙带雪痕，大寒天气易黄昏。空庭有月鸦翻地，秃树无声风在门。旅雁何时还海上，梅花昨夜梦篱根。愁心谁与托孤迥，且掩得帘自倒樽。
冬夜独酌二章·其一
作者：姚燮
朝代：清
体裁：古风

浏然古天碧，深春在吾杯。深心落杯底，万事吾何猜？残灯发静辉，横眄山翠开。此翠山非山，素壁明冻苔。屋楞啼鸟声，听之忘其哀。似于画柳丛，梦招黄鹂来。持我清明躬，未使就昏颓。明月城南溪，日昨已横梅。
冬夜独酌二章·其二
作者：姚燮
朝代：清
体裁：古风

岁寒得静居，敢言吾遇穷。大江多客船，朔雪近愁风。冥冥六合飞，天地无停鸿。我先群鸿归，托根偶忘蓬。携壶再斟酌，身委何留衷？隔屋书声孤，能辟霜烟空。霜烟万里横，斗室春融融。静者聊倚琴，愁人自闻钟。
冬夜病起
作者：姚燮
朝代：清
体裁：古风

园林匝枯树，偃地明霜痕。凄风骤相薄，窸窣声在根。床头射灯火，被色青不温。屋上天光低，一去万里浑。星寒炯中赤，四极垂墨云。飞鸿唳云杪，知尔凄无群。客病艰早寐，独立孤意存。意往转幽怯，百恻难自扪。白日如去箭，元鬓亦易髡。安得赤松子，招我游昆崙？
冬日
作者：姚燮
朝代：清
体裁：五言律诗

风紧朔云动，村荒古日斜。江天尽积雪，空阔见残雅。物换易成感，年深尚别家。悠悠我生事，浩浩信无涯。
冬日旅怀杂诗三章·其一
作者：姚燮
朝代：清
体裁：古风

老苔积馀雪，深闼何潭潭。瑟缩寸茧中，在物吾其蚕。孤心抱如壑，幽极难自探。怪石对病躯，瘦影兀瞿昙。堂雀不避罗，横朔风正酣。低门受荒瞩，剩柳犹㲯毵。宿烟冻墟里，阔翠飘明岚。收樯碇午潮，过峡无一帆。以身恣回薄，弱甚吾未堪。力护道气存，惧与群物渰。天心忌雕屑，真元古无镵。万卷糟粕辞，讵足供研覃？
冬日旅怀杂诗三章·其三
作者：姚燮
朝代：清
体裁：古风

桃华如琪林，风作垂琚声。芳年结灵契，谁为安期生？白云散不留，绝壁空萝藤。谓当月满时，青鸾尚来鸣。蓬莱一涉足，五岳宜平平。亦思舞瓮鸡，敢傲图南鹏。上仙与天寿，于世究何能。何如褦襶翁，坐见黄河清。我歌人不知，知者宜千龄。人间万容槁，地下阳已萌。诗书有传德，神在无离形。浑噩羲轩民，至今犹孩婴。
冬日旅怀杂诗三章·其二
作者：姚燮
朝代：清
体裁：古风

迥野天萧萧，捎云有孤隼。西下千里潮，流与夕阳尽。羁人迟未归，忧来不能忍。谁见六宇宽，留此一身窘。晚色浮空来，霜气逼潜紧。乍有村火光，激射到䉋箘。对面将军山，峭极梦难近。夜啼不待猿，有泪我先陨。鬼神徒见猜，意气郁未泯。尺蠖无由伸，附为草间蚓。下涸重渊流，上扬九霄坋。庶几俛仰间，一揭万古愤。
冬日月湖寓楼写怀呈黄明府维同一百韵
作者：姚燮
朝代：清
体裁：古风

水气不濯帘，青尘上刀�。手抚床头书，频思付焚熚。托生类废材，安庸口喽㗚？眼憎涎面人，奇踪杂夔獝。风以趋渐靡，势难理相诘。山壁高云劖，泉声下流汨。我惟中自持，缄趾畏踰柣。屡防伧夫仇，恐遭妒者尼。杰哉鲁直公，颠危致亲昵。勃郁小子怀，敢辞罄情述？今秋闻乱归，梦寐警荒蒺。兼程循长河，健夫挽绳繂。仓皇淮徐间，调兵帅符密。薄日摇岸旗，军行戒私䜉。同天昧死生，谁当保家室？及归喜幸存，重依老亲膝。顿令懑气除，一发笑声咥。耳摄城根涛，助之暴风颲。接地砂砾翻，摧折到榛㮿。炯目蜷絮衾，及晓倍森凓。单寒怜病妻，尚御嫁时衵。拟贷邻家钱，十家已逃七。遍谒亲䣊门，清辰至昏戌。彼皆艰自生，实非吝赒恤。免从南市炉，脱襦换饠饆。怜彼童无知，娇犹索榴栗。慰诱恐不工，奚忍恶声叱？某某称素封，挈眷早深逸。穴地为窖藏，黄金葬千镒。守屋佣仆刁，峻价发禾�。骄横启乱苗，讵止藐官律？��良自雄，孰拯饿民疾？明知女口瘏，委云予手拮。感此增浩叹，吾贫信所必。因忧十月霜，朔气紧憀慄。弃棉错敝襕，横篝促缝紩。蓄盎鲜米盐，终穷御冬术。焉有骀荡风，潜吹向蓬荜。而公知我归，郡书夜传驲。于我身及家，覼缕具明悉。鲰生何技能，劳公降词恤。遽令原宪厨，获充元亮秫。招我栖郡邮，命我理缃帙。郡邮楼面湖，高城抱�崒。楼阴老树枝，交空战矛铋。楼下葵根黄，颓阳絮残蟀。楼外横冻烟，枯萍荡昏沕。下有万鳞蛰，上有万鸿鴥。我醉当其中，独歌乱筝瑟。歌角厉龁龁，歌商凄唧唧。朝歌答渔榔，夜歌掩胡篥。惟公知我心，劝我弗摧踤。繄公宰吾邑，立政尚清谧。百冗综绪端，繁丝得梳栉。宜俾积弊除，昭昭著画一。怒或惩梗顽，亦非滥刑桎。民缘罔肆奸，造言互评骘。莅有君子官，诗谁赋闲佶？愧因文字知，屡顾逮衡泌。急欃踰流沙，轮艓牴奔驈。咫尺滃州城，传报一夕失。驰铃奏九重，请命简军实。帝敕中丞公，司阃代云跸。蛟川一弹丸，貔貅聚聱耴。公凛守土责，身先耆老率。执燎勤缉巡，烟霾手排㧒。天方霉伏交，江柳散荒鷅。拇茧督布营，利钝审刀锧。烂泥沾带袍，安顾趾伤跮？两旬绝夜眠，蹙眉抱冰怵。痛哭陈密机，几遭上帅黜。旋以失怙悲，衰麻易裳韠。时惭钩棘丛，振羽脱罗罼。居丧读礼经，霜帏烛垂堲。孑影寡与依，苫梦枕岩庢。回念旁午俦，品难辨侨肸。争竞貂冠荣，百计秘搜訹。惟公陌路穷，尝檗勿尝蜜。彼都卷发旟，民空望贤姞。向未聆公谭，乌知始与卒？今我下第还，松筠憔清质。嗟负公许期，昵若藉缫璱。颇哀屈原放，仅免豫让漆。扰扰豕误亥，纷纷虎挟乙。实嗟命不犹，奚逢卜之吉？匪直蛇目怜，在璅各成蛣。瓶羸吁足虞，援引藉长繘。是公扶我恩，荆州古所轶。重为陈酒歌，毋辞瓦尊溢。八牖彯赭星，朔氛驶狂䫻。恍见三神山，隐辚而郁㠥。远云扶桑车，光芒隔天窒。吾歌激愈高，公醉酒初毕。径思叩玉皇，万里布祥霱。搜括蚩尤魂，幽囚罚鞭抶。庶乎九宇澄，句萌遂春茁。与公处裈中，譬诸邯郸虱。禀性即至微，且共被暄日。公去锄肉芝，我行饵龙朮。后期昆崙颠，荣光看河出。
冬日杂诗八章·其一
作者：姚燮
朝代：清
体裁：古风

读书坐日月，嗟我废其身。于世一无补，蠹食皆游民。破牖不蔽风，窥天云嶙峋。城荒雀无归，来与檐树亲。岂伊静有俟，非时难为嗔。东家叟拥棉，饮酒自矜春。
冬日杂诗八章·其七
作者：姚燮
朝代：清
体裁：古风

荒荒瓦砾场，昔为官守居。栝树千仞青，霜摧近将枯。纵免刀斧危，残废复何需？灾劫关冥惩，天难保其墟。宜彼罗益州，屋焚人遭屠。金窖深未搜，鬼火吹雄狐。
冬日杂诗八章·其三
作者：姚燮
朝代：清
体裁：古风

客致钱一缗，灶妪亦增色。翘首望炊烟，喜我今有食。黄鸡入屋来，向人作啾唧。但审物爱生，益知饱难得。秕糠能几何，有仗即为德。我饱聊振衿，鸡亦振其翼。
冬日杂诗八章·其二
作者：姚燮
朝代：清
体裁：古风

哀声逼瘦鸿，海雪到城大。孤者不入群，自衔一芦过。江湖杀气清，已无弋人逻。胡尔低翮飞，犹似慑颠挫。凛凛雪下庐，客亦苦劳瘅。夺命干戈中，止命入寒饿。
冬日杂诗八章·其五
作者：姚燮
朝代：清
体裁：古风

饱酒仗醺力，冒寒凌高城。木落郊原空，天地无片青。炯然冻鹭光，江烟不能冥。于斯黯䨴中，提我神气醒。眇听归一希，吾劳信何营？
冬日杂诗八章·其八
作者：姚燮
朝代：清
体裁：古风

万物本无夺，无待斯无为。昨日听之往，已迟今所追。苍云郁到檐，风力虑其颓。一揭千丈高，豁然轩吾眉。洞见天地情，往复相萦回。自误成病苦，谁怨而有悲？苟忘根蒂持，盛阳皆枯灰。寸室能拒埃，群妙敢不归？
冬日杂诗八章·其六
作者：姚燮
朝代：清
体裁：古风

风紧江难冰，涩已苦其流。对江六七山，崭削惊独鹙。侧影依戍旗，飘飘当城楼。估船偶泊江，入市主难求。有货不易钱，岁穷行何谋？海盗方如蜂，南溟雾天幽。
冬日杂诗八章·其四
作者：姚燮
朝代：清
体裁：古风

流民多未归，岂真异乡乐？乞食投异乡，尚堪救枯涸。归虽居有庐，势将断藜藿。官赈亦虚文，得升不施勺。可怜东西邻，延颈伺沟壑。碧空梅花枝，吾惭对清酌。
冬日杂诗十四章·其一
作者：姚燮
朝代：清
体裁：古风

启窗坐陈砚，冻墨留宿滋。忍饿惟苦吟，妇颇憎我痴。瓮粱虽不多，勉可三日持。肯以琐屑谋，役使心腑疲。仰看云无心，弄晓天生姿。降雨或有凭，顺化泯争机。未闻贲育强，力能邱山移。
冬日杂诗十四章·其七
作者：姚燮
朝代：清
体裁：古风

菜贱市佣善，米贱官税轻。道途绝怨詈，乃见人心平。王道不在远，轩羲尚无争。顾视巷宇间，礼教何难行。颇惭吾废躬，昧织还昧耕。支绌虽自劳，居然完所生。安敢过分求，役役中心营。
冬日杂诗十四章·其三
作者：姚燮
朝代：清
体裁：古风

歌哭因细微，待心亦卑贱。托体为丈夫，指掌有雷电。墙阴横老梅，瑟缩羞自荐。小鸟能识春，隔篁意相眷。拍枝搜暗馨，于鸟似私恋。要知阳所回，气已天下遍。饮啄无悴荣，立身务其善。破网贻世讥，得鱼亦何羡？
冬日杂诗十四章·其九
作者：姚燮
朝代：清
体裁：古风

览文如游山，独往贵深造。宋玉赋大言，适贻童子笑。举端方致疑，引足倏及蹈。须知冥念中，自有鬼神告。作书贻良朋，倘来证同好。迟尔东轩窗，携樽看斜照。
冬日杂诗十四章·其二
作者：姚燮
朝代：清
体裁：古风

良友每爽期，俗客来偏多。屋小未能避，相对言则那。走驱空庭鸦，不使栖吾柯。唼菜穿圃篱，邻鸡复潜过。恐其烂泥足，污我西阶莎。爱静有习心，待物原无他。安得深院深，匿有春风和。
冬日杂诗十四章·其五
作者：姚燮
朝代：清
体裁：古风

隔屋灯火明，邻婺夜方织。勤劳关养生，岂真昧安息？在天与之生，自食各有力。手足非疲癃，安可仗人德。富儿托先荫，未经穷饿逼。衣食虽华腴，于世讵堪式？田牛倘习牵，吾当艺黍稷。
冬日杂诗十四章·其八
作者：姚燮
朝代：清
体裁：古风

小病亦警劳，晨兴理书策。过牖茶烟微，摇摇入篁隙。阳光今喜暄，冻解万生适。木定天无风，遥山贡明婳。孱躯吾勉支，出门岸冠帻。妒尔閒閒鸿，弄云有青翮。微吟聊自怡，琅然散瑶碧。
冬日杂诗十四章·其六
作者：姚燮
朝代：清
体裁：古风

釜气动蒸郁，大芋糜作羹。举室得晨饱，坐曝芽檐晴。儿童被黄袄，倚膝来陈经。喜于閒寂中，得此咿唔声。起居资怙养，易长忧难成。望虑交百端，何当慰其情？
冬日杂诗十四章·其十
作者：姚燮
朝代：清
体裁：古风

昨日防典衾，今日喜赎裘。既饱亦复温，朔风可无忧。转念穷巷子，褴缕衿不脩。出入行冒霜，乞饭无门投。肌肉天生同，馀福宜善留。相期积苦勤，默为天心酬。
冬日杂诗十四章·其十一
作者：姚燮
朝代：清
体裁：古风

畏寒戒出户，置酒还独斟。黄蒿虽满墙，存有空山心。渟然醉中意，未识谁使深。但觉疏树风，其韵皆笙琴。得趣虽有缘，于我难自寻。孰云华胥乡，在古不在今。檐鸟偶一拂，白云堕吾襟。何须李谪仙，期之天姥岑。
冬日杂诗十四章·其十三
作者：姚燮
朝代：清
体裁：古风

叩门南巷生，袖卷来问诗。愿尔北宫黝，莫作东家施。末流竞雄骏，驰骋无室归。安炉不辨丹，苦摭秦皇灰。违古有所是，守古有所非。置足云雾中，升陨争几希。但要数人信，何惜千人疑？
冬日杂诗十四章·其十二
作者：姚燮
朝代：清
体裁：古风

万象犹过驹，迭出赴天造。纵有黯惨时，元根未尝槁。俟命守古言，拙讷胜儇巧。东风被无心，随地出芳草。咄彼冒险流，青发自摧老。日月无百年，甘心坐荼蓼。安得震旦钟，警使梦醒早。
冬日杂诗十四章·其十四
作者：姚燮
朝代：清
体裁：古风

论诗聊作诗，诗成复传酒。熙熙身且忘，身外更奚有？返朴始见华，用醇乃徵厚。参理及至微，呼吸亦无苟。所施视所受，何庸语言剖？清明本常存，原非发露偶。阳和方满樽，严飙敢欺牖。此乐谁喻言，吾还顾吾妇。
冬日杂诗十四章·其四
作者：姚燮
朝代：清
体裁：古风

夜寒信萧瑟，榾柮聊自温。盖藏岂多厚，独犬坚守门。出庭引空眄，众象归一浑。鸦栖在高树，响涩霜风吞。无云但有风，亦使星斗昏。大梦漫人间，我惧孤不存。峻削我为鹤，枯寂我为猿。猿鹤宅深山，具叨造化恩。
冬日独醉书感八章用少陵秋兴韵·其一
作者：姚燮
朝代：清
体裁：七言律诗

身世真如鸟托林，无端郁思入沈森。浮天海阔黄云幻，蔽野山荒白日阴。好与生灵持旦气，谁忘危难捡宵心。女媭未捣春衣练，莫向墙隅弃敝砧。
冬日独醉书感八章用少陵秋兴韵·其七
作者：姚燮
朝代：清
体裁：七言律诗

祇求免罪不求功，密诏传闻错愕中。幸得孤生逢赦日，尚堪万里破长风。吁天算表臣心赤，渍野谁怜战血红？最苦袖巾扪唾面，移槽养犊效痴翁。
冬日独醉书感八章用少陵秋兴韵·其三
作者：姚燮
朝代：清
体裁：七言律诗

夸父横戈怨堕晖，南天鹑鸟动希微。难持铁券盟钱俶，悔掣金牌召岳飞。妄檄烦书同律令，但筹下策亦依违。长城散牧多閒马，可惜霜严苜不肥。
冬日独醉书感八章用少陵秋兴韵·其二
作者：姚燮
朝代：清
体裁：七言律诗

西国阇婆测景斜，未收版籍入中华。莎车枉置屯田尉，葱岭思穷博望槎。苦俟唐军还剑阁，愁闻汉女拍胡笳。何当梦籋汾阳骑，独走天山弄雪花。
冬日独醉书感八章用少陵秋兴韵·其五
作者：姚燮
朝代：清
体裁：七言律诗

天半金峨万丈山，依然铜柱砥人间。如何李牧频移垒，竟使芝龙再入关。誓死久抛靴内刃，封侯徒愧镜中颜。闻渠近习黔驴术，偷服青衣厕卒班。
冬日独醉书感八章用少陵秋兴韵·其八
作者：姚燮
朝代：清
体裁：七言律诗

杜陵穷处苦逶迤，且束閒怀赋渼陂。远翳定消江北雪，好花待报岭南枝。人天梦觉齐存没，咫尺安危任变移。敢道行吟吾独醒，乱峰相向只低垂。
冬日独醉书感八章用少陵秋兴韵·其六
作者：姚燮
朝代：清
体裁：七言律诗

岂真太白谶旄头，靳与河山洗闇秋。馈腊鸡豚空故社，延春花草有新愁。高阳不照重泉蜮，急雨徒欺过峡鸥。十万苍生方待命，眼中谁是李崖州？
冬日独醉书感八章用少陵秋兴韵·其四
作者：姚燮
朝代：清
体裁：七言律诗

敢道东山少胜棋，从亡子弟已堪悲。须知毳帐听弦夕，正值冰天盼纩时。捆饷疲驴行橐橐，过云哀雁恋迟迟。荒途几处亲朋在，不耐孤灯掩泪思。
冬霪篇
作者：姚燮
朝代：清
体裁：古风

昆仑竭黄浊，万里恣霍挥。十日昧昏旦，梦梦失阳曦。河鱼上闉市，高堂生污泥。帏灯作冰湿，风响增梦疑。诘朝眄坰野，浩荡行人稀。山云结海雾，温温皆下垂。荒林见颓屋，缩鸟饥不啼。十家九闭户，烟断无一炊。穷黎散墟落，鬼趣相因依。蔽寒拾败草，延饿餐木皮。天心讵不恤，一忍胡至斯？沴厉力能挽，民生犹可期。安得扫沈瘴，烛龙悬浩晖。斯民具仁性，悔祸宁无机。作歌向苍昊，使我中肠摧。
冰腐
作者：姚燮
朝代：清
体裁：古风

夕煮上芦箔，欺寒朔风飒。云肤莹白腻，茶色硬黄叠。麂眼镂圆细，蜂窍络周匝。压汁茧脱蚕，劘渣酱调蜐。吞或柔似絮，嚼异淡同蜡。晓市满霜迹，携筐正杂遝。
冲天王庙
作者：姚燮
朝代：清
体裁：古风

小户烹嫩鸭，大户宰肥羊。斗尺红烛金炉香，升殿来拜冲天王。上马下马闹螺钲，羽扇绣盖花鲜明。胥长抱王煖舆坐，里役舁王街市行。市上老翁误荤酒，匿门不敢王前迎。庙巫狂揖作王语，某万某千索民户。大户粜谷米，小户鬻丝纻。殿角金钱积阶础，保尔年年乐安堵。吁嗟乎，伊谁啾啾道旁哭，谓饥无食寒无衣居无屋，曷不拜王乞王福？
冶坊浜夜泛
作者：姚燮
朝代：清
体裁：古风

花奴且挝鼓，我唱江南歌。夕阳忽下柳烟起，橹枝缓缓移春波。澄光摇汉明月来，画船压岸珠帘开。杜鹃勺药烂如锦，枝枝倒影红螺杯。玉龙陡飞舞，银鸾还回翔。如坐水晶阙，满目何琳琅。珊瑚火齐金琅珰，藐姑翠袖萼绿裳。迷离窅眇难辨析，到面但觉风生香。流莺低唤人，归去未须早。横塘芳树千万枝，转眼风霜已秋草。湖水东流西不回，今日红颜明日老。吁嗟乎，今夕何夕，胡为生悲凉？得携鸬杓倾琼浆，千金一刻夜未央，醉倒且眠吴姬傍。不见月落彩云散，阑干北斗沈寒芒，空城乌鹊啼晓霜。
冷水庵
作者：姚燮
朝代：清
体裁：五言律诗

尘热不到门，石楼云气昏。荒松彫佛髻，古月鍊冰魂。大隐宜雌守，真元有上根。癯禅梅托命，晞衲向朝暾。
冷泉
作者：姚燮
朝代：清
体裁：五言律诗

不与众流溷，幽潭绕碧阿。澄光孤月定，片影白云过。禅意自虚得，凡心愧热多。泠泠琴一曲，清气满烟萝。
冻虎
作者：姚燮
朝代：清
体裁：古风

飞雪连万山，阴洞厉难藏。瘦木无片青，苦借荆棘防。冰气恐到肤，戟毛未敢张。猎食思野豮，舌缩心先僵。英雄嗟失时，意气索焉亡。树骨惭未坚，飞腾愿奚偿。依附绝炎势，视之翻驯良。变态亦已穷，谁筮大人祥？
凄凉犯·独宿含绿山庄梦醒凉月沉山寒雨在树寄讯病妻
作者：姚燮
朝代：清
体裁：词

可怜时节。天云远、飞鸿带去呜咽。料伊枕上，蚕箔灯昏，药炉烟结。春波倦缬。但频看、蔫衫绣蝶。更支持、腰慵腕怯，强起理愁发。堪忆眉奁畔，把手无言，那回离别。秋深梦瘦，想沉沉、苇帘霜月。夜半零啼，定迢望、藁砧怨切。况今宵、听到乱雨打落叶。
凤凰台上忆吹箫·游灵岩山，登琴台眺远。
作者：姚燮
朝代：清
体裁：词

万笏山云，一蠡城树，未秋先已苍凉。尽倚梦、芙蓉绝巘，巾带风飏。庵竹萧萧送籁，空翠底、无尽斜阳。夫君逝，望里洞庭，遥隔南湘。还指采香湿路，有三五渔舠，停楫鸥乡。问那度、深荷宴月，多少鸳鸯。谁料乌飞鹿走，剩几处、断塔颓廊。休凄恋，钟外日渐昏黄。
凤凰台上忆吹箫·秋夜同人集循陔山房听弦索有感
作者：姚燮
朝代：清
体裁：词

虾箔回钩，螺屏袅钿，凄凉酒醒今宵。漫红儿遗谱，搯到弦幺。侬是飘零白石，闻欢语、转易愁撩。开门望，阑干北斗，绳雁天遥。遥遥。不知几里，但江上山青，万叠横潮。问玉人今日，那处吹箫。还恐旧时团扇，秋风起、一样萤飘。看杨柳，三十六湾，损尽春腰。
凤皇四章
作者：姚燮
朝代：清
体裁：四言诗

凤皇和锵，不如仓庚。一鸣蚕熟，衣被四方。（一章）四方之牧，惟天子股肱。非天子是承，民谁畏惩？（二章）煜尔重光，玉烛其烂。一元之春，万物之旦。（三章）湛湛者露，曷为乎霜？厉女以泽，女肃而皇皇。（四章）
凫愁岭
作者：姚燮
朝代：清
体裁：古风

危峰伸佛臂，坦掌高及天。既坦复斜耸，似秉重台莲。昨行望眙�，今喜升其巅。皂日凝槲阴，射袂流暧烟。烟底猎猎声，辨为下山鸢。在鸢去此山，固犹千寻悬。焉知对面峰，苍峻倍逾前。岂无峰上人，笑我尚重渊。高境安有穷，退葸诚堪怜。便鼓精力强，去者已居先。缚履猛求进，云来拒吾肩。轵径布铦石，懦沙裹为棉。又防戒慎疏，祸遭中路颠。碧落无近期，曷由遘上仙？
出蛟门
作者：姚燮
朝代：清
体裁：七言律诗

灵鲕扬鬣战重渊，万客劳心与沸煎。药死已沈埋灶地，天荒谁问种桑田？暗潮泄弄游鹕语，冷日窥亹孛鸽眠。倘使珊瑚重长大，愿抛铁网向沦奫。
出长春门遇故人
作者：姚燮
朝代：清
体裁：五言律诗

各保全家在，天心相已多。入山须择木，在陆易成河。风扰空江雁，吾惭钓者歌。仓皇挥手别，前去慎防讹。
出门谣
作者：姚燮
朝代：清
体裁：古风

出门一年，归家十日。天上明月十日圆，不补人间一年缺。十月非短，一年非长。奈何西北风，又欲催我行异乡。行行可怜，踯躅路前。一步一回顾，使我泪下如涌泉。上有白发亲，下有青鬓妇。有泪不敢流，肝肠在中复何有？恻恻悽悽，低首而走。
击磬
作者：姚燮
朝代：清
体裁：七言律诗

露贮银瓶彻底员，不从得失竞鱼筌。六时佳日无茶客，万古空山感粥缘。细水漂声多乱叶，疏林答响是残蝉。借渠淘洗凄凉耳，陌路吹箫已廿年。
分筵
作者：姚燮
朝代：清
体裁：七言律诗

留住春光仗酒罂，分筵团坐牡丹坪。静宜响屧穿廊过，暗有游丝拂面轻。人影在帘花在水，鹂声为笛燕为筝。屏山莫是江南路，丹碧楼台醉底横。
刘五明府广湄书来索题汉江行役图
作者：姚燮
朝代：清
体裁：古风

霜华素洁云英蕤，晨旭高挂香檀枝。我方曝背坐檀下，刘侯寄书来索诗。刘侯吏隐越东县，兰芎苕苕碧山茜。过江风涩打银霰，桂底初灯记初见。示我壁上行役图，天门水绿荆门芜。庾公文采一时尽，大江明月千秋孤。蘋花吹满郎官柳，细雨横箫出樊口。奇士不逢祢正平，潮咽黄军石如斗。斯时刘侯怀古深，船头拄颊看雁沈。雁飞不过茱萸峡，春老难为鹦鹉吟。鹦鹉无情草凄碧，不媚斜阳媚行客。乍有苍烟鄂渚横，颇思花酒宜城夕。十年奔走疲一官，壮游得此良足欢。吐其意境系之画，画境能工画意难。矧我未行汉沔道，那有奇诗为君造？恨不共挽三澨流，一洗乾坤色枯槁。海天万里无寒霾，轻鞍短剑侯傥来。千丈龙潭与濯足，三山琪树当照杯。作诗题画与君约，穷士荒庐有嵩雒。须知踏浪掣青鲸，抵似登楼忆黄鹤。
初夏即事二章·其一
作者：姚燮
朝代：清
体裁：古风

委尘减劳役，致我心清幽。缭屋花娟娟，佳女来倚楼。万象色为腴，天妙供神游。琴溽弦无声，引歌自迟留。
初夏即事二章·其二
作者：姚燮
朝代：清
体裁：古风

上渚茭叶白，下溆菖蒲青。晨渔方试桡，拍拍鸥来迎。初旭自然好，雨气暗生馨。独眄惬所怀，安使酒杯停？
初夏雨晴
作者：姚燮
朝代：清
体裁：七言律诗

匝幕林峦绿已成，清和待试袷衫轻。心缘物扰难除妄，天到春残始放晴。窄院水多群鸭集，颓垣烟重独花明。儿童钓得鱼盈尺，去就邻翁索酿瓶。
初夜
作者：姚燮
朝代：清
体裁：五言律诗

初夜横西月，秋颦试澹眉。高楼依汉近，薄袖下帘迟。玉笛有清泪，芙蓉是怨枝。黄姑天渚隔，何以慰相思？
初晴
作者：姚燮
朝代：清
体裁：古风

坐雨守浃旬，闭门苦躬局。大造辟晦滞，粹然变心目。蠛蠓飞上阶，游丝款相触。宿鸟出群嚣，争暄媚幽淑。浮浮草气蒸，蔼蔼生虚绿。天倪浑无名，真机自然足。盎盎方寸间，返之妙涵蓄。微讽以相佯，客心忘岑独。
初草
作者：姚燮
朝代：清
体裁：五言律诗

软烟新梦缭，古怨夙根寻。大有迷春想，难为倦客心。看渠光汎滥，留得露浸淫。从此关山道，夕阳愁渐深。
初荷三绝句·其一
作者：姚燮
朝代：清
体裁：七言绝句

隔帘明黛飐微波，纤骨珊珊称薄罗。受得月光含得露，他年谁谅苦心多？
初荷三绝句·其三
作者：姚燮
朝代：清
体裁：七言绝句

惜无低柳作围屏，匿梦银瓯怯夜星。知否瀼西小儿女，一春愁睐未舒青。
初荷三绝句·其二
作者：姚燮
朝代：清
体裁：七言绝句

拟借冰丝系豆梢，谁裁烟縠拓泓坳？似听翡翠商量语，要选蘋阴结画巢。
别家三十六韵
作者：姚燮
朝代：清
体裁：古风

出门数百里，犹作乡里看。计我在乡里，十年无三年。前庭新种槐，高已齐屋巅。后圃野菜多，偶来尝其鲜。今朝走京洛，计里云三千。转似初出门，惘惘增烦煎。高堂视行箧，谋画穷琐纤。如遣新嫁娘，衣袜务其全。病妻苦缝纫，皲手不得閒。竹月已过廊，剪灯犹迟眠。阿弟散塾归，诸妹行齐肩。索我市带佩，下及花粉钿。阿兄他日归，使我身手妍。小儿三尺长，转侧吾膝前。倚膝静辄睡，泥膝娇缠绵。阿爷他日归，读书当连篇。从知家室乐，富贵难夺权。慰之欢喜辞，恐使心悲酸。亦恐悲我心，笑语迭相欢。天地入残腊，荒草浩平原。骤转东北风，催上江干船。上拜高堂亲，高堂无烦言。但言昨宵语，在尔心腑间。弟妹及妻子，各各手相牵。但言君所需，要者裘与毡。馀置行箧中，一一有绪端。邻里走相送，饮我酒一樽。送我至江干，江上潮如湍。今宵我有梦，梦见江上山。山下孤城悬，吾屋城南偏。屋中数灯火，修竹环娟娟。亦知竹中人，梦我江上烟。梦我江上烟，梦我沙中田。田中沙磷磷，江上泉溅溅。我行日渐遥，我泪空汍澜。寄语南来鸿，为我书频传。
别诗
作者：姚燮
朝代：清
体裁：古风

但言相见易，不言离别难。搴车各一顾，恻恻含悲酸。朔风天末吹南鸟，尔亦乘时归去早。吴江花月正清妍，莫向蓟门怨衰草。
别陈佐钧
作者：姚燮
朝代：清
体裁：古风

北风打头我难北，且送君归南向行。君行不行亦何恋，移舟来傍吾舟停。斯时雪霁月满城，万木齐拍冰花倾。疏篷坐对烛光短，萧萧汹汹多危声。危声掩抑出更鼓，三更鼕鼕夜停午。沈沈四鼓君未行，脉脉中情若难吐。当前相感犹至斯，别后相思定何许？春灯买醉阊门楼，君饮不辞十百瓯。直令意气抗幽朔，下视屠侩真咿嚘。朅来寻春邓尉路，静撚梅花琢幽句。偶言萍水有离合，转复低徊感身世。我向吴门十日住，冷邸劳君日三顾。忽乘风雨梁溪游，更得五日同扁舟。颇愿日日共兹乐，我非江水君非鸥。君行且行吾弗留，努力精采崇前修。我舟待发君已远，行谁送我江上头？君行南去我行北，眼看长江千里流。
到家四章·其一
作者：姚燮
朝代：清
体裁：古风

归人未敢喜，居人未敢悲。百端语何始，默默还依依。老亲视我久，惊我面目黧。不言汝何瘦，但言汝当饥。蒸蒸香在盂，晨饭方出炊。筵隅侍亲坐，举箸还郁伊。暗怜两年客，负此盘中齑。欲为废箸叹，恐动亲心疑。
到家四章·其三
作者：姚燮
朝代：清
体裁：古风

暂眠良自佳，梦犹抱江鹜。颇惊芦荻声，萧萧动窗竹。儿来踞床后，以手捶我足。自言读毛诗，近可国风熟。阿妹同病妻，并镜理膏沐。还看阿弟痴，颠倒检书簏。清流多佳泉，胡使出山浊？高鸿防铩罗，梁燕谢荣辱。
到家四章·其二
作者：姚燮
朝代：清
体裁：古风

欲慰亲心怡，加饭努吾力。回首见病妻，牵儿出帷侧。如何憔悴容，竟非昨所忆。双眉颦不舒，知尔怨深抑。睨我身上衣，昏澹有尘色。如忘亲在前，低头手相拭。阿妹依母边，蓬妆未梳饰。谓兄行路劳，劳当暂眠息。
到家四章·其四
作者：姚燮
朝代：清
体裁：古风

梁燕语啾唧，日暮闻叩门。亲邻知我归，具酒相寒暄。年华弃飘泊，愧我心力存。差幸家室安，仰感皇天恩。开轩话明月，江气澄无云。北指车马途，斗下烟昏昏。归者意已适，居者心已欢。今夜眠虽迟，各各安梦魂。
前从军诗五章·其一
作者：姚燮
朝代：清
体裁：古风

昔人悲从军，今人视为乐。骄色薄远云，壮士气转弱。蜂目楼烦王，似堪手亲缚。上帅急蒇功，重以万钧托。狡智不可穷，连营有私约。
前从军诗五章·其三
作者：姚燮
朝代：清
体裁：古风

献技请长缨，怀刺告奇策。固信求独专，未肯让馀席。微身但可效，何计出身籍？朝去袪褐衣，暮归拥牙戟。贤哲生叹咨，乡愚动神魄。
前从军诗五章·其二
作者：姚燮
朝代：清
体裁：古风

盾矛卫密幄，其地系非轻。何以椎埋儿，出入如大庭。捲旗张红灯，风寂闻笑声。军士解甲眠，四幕静无惊。城上高鸢飞，江水流繁星。
前从军诗五章·其五
作者：姚燮
朝代：清
体裁：古风

得侪贵官役，亲戚指为荣。提鞭叱军卒，赫赫辞有名。朝博夕挟娼，怀袖黄金赢。便无事后功，所志已满盈。安得扬沙风，荡雾先使清。
前从军诗五章·其四
作者：姚燮
朝代：清
体裁：古风

饰帽争一貂，马革谁能任？城下海水恬，似无愁惨阴。牵羊纵入庖，在雀当免燖。恃此毛羽纤，顾彼远渚林。寄言慰家室，东怀毋怆心。
前有一樽酒行
作者：姚燮
朝代：清
体裁：古风

飞絮不怨春意薄，落花不随流水深。一杯酒作千回斟，风来动月波生襟。襟波潆潆眼波媚，好风催醒月催醉。欲醉未醉歌未阑，风随潮去月落山。裴�不归复何俟，弱质能胜几回死？
剑池
作者：姚燮
朝代：清
体裁：古风

凝云闭厓色，古木交涧阴。湛水炯毫发，吐纳苔花黔。持身危下俯，久立神萧森。精气郁思发，谁为辟幽沈？重壁破难出，负此耿耿心。
励志四章示家塾同学诸子·其一
作者：姚燮
朝代：清
体裁：古风

腐儒在天地，年壮悲鲜成。求古有微志，苦于饥寒撄。石田废不治，已多荒秽生。弗商还弗农，何以侪庶氓？环顾吾党友，翠荚春兰英。专锐务所宜，久可树其名。发荣视诸始，万物崇勾萌。高鸿腾翼飞，长天方廓清。黄雀啄田粒，微饱安足争？
励志四章示家塾同学诸子·其三
作者：姚燮
朝代：清
体裁：古风

积藏在中窖，谁测中实虚？莫云富可骄，坐遘群舌诛。甘苦有究竟，食蔗宁食荼。洁玉闭重椟，蝇矢何由污？风飘若木枝，岁月迈云徂。愿以仙掌平，上执星斗枢。一成守坚致，百折通游纡。灿然群化陈，眇矣中心逋。瀚海龙自升，屋梁燕犹雏。
励志四章示家塾同学诸子·其二
作者：姚燮
朝代：清
体裁：古风

高吟移远思，风流写其致。似将摩九阊，顿尔绝尘辔。静堂谢众喧，素壁极寥邃。空华香可摛，拂落指端翠。积书在吾席，筌蹄具堪弃。稗守无粹言，苕发有新智。未觉履棘艰，坦境力能至。骍牺慕肥膘，奏刀待脔试。缚翼低埘中，慎尔毕生事。
励志四章示家塾同学诸子·其四
作者：姚燮
朝代：清
体裁：古风

夔蚿互怜悯，受化无殊阳。辱蒙见爱深，时以情腑将。勉持百年志，千载非浩茫。空山有佳人，搴兰自知芳。脩容鉴明蟾，讵愁颓日光？大漠风翻云，天势随抑扬。积气良亦骄，既杀乌由强？三古不在古，寝食通轩皇。愿持五色机，黻此泰运昌。
劳客寄家书
作者：姚燮
朝代：清
体裁：五言律诗

不遇过江雁，尺书君肯将。心安劳亦适，病减饭羞强。海定乡山见，星浮天势长。好持游子意，一为讯高堂。
劳心
作者：姚燮
朝代：清
体裁：五言律诗

尘心归暂息，未息是劳心。且喜衣亲竹，还愁指涩琴。天悬秋气阔，蛩逐夜灯深。梦力都颓惫，聊凭浊酒任。
化茂上人招同族兄饮青弋山房
作者：姚燮
朝代：清
体裁：七言律诗

壁苔涂抹满经檠，阶草离披卧石罂。酒味暗搀林气涩，雁行遥界乱山平。饱持佛偈参梅熟，静得渔歌送水声。妙悟多从芜秽出，不须洁地始光明。
北城老兵徐
作者：姚燮
朝代：清
体裁：古风

三十食官粮，四十充海兵。闽贼寇海来，遂从李帅征。李帅不自官，待兵如弟子。贼炮轰帅船，愿代李帅死。李帅竟无生，老兵亦受伤。肉尽可见骨，示我左臂创。昔负百钧石，今须扶杖行。每思李帅恩，涕泪犹纵横。海风吹雁落，海水立城起。李帅尚无祠，老兵老如此。
北村妇
作者：姚燮
朝代：清
体裁：古风

妾夫充水兵，战死浃江口。愿妾怀中胎，生男续夫后。昨夜生一男，夫死妾有子。生男未一日，獐�遍邻里。云贼来虏村，跣足偕逃奔。妾死寻夫魂，杀妾贼之恩。妾杀不足惜，妾死儿何存？摺衾手襁儿，河上行迟回。一步一颠扑，蓬发面如灰。妾欲还娘家，娘家路悬悬。指拈双银镮，手招河壖船。刁民来夺衾，并夺妾儿去。眼看将妾儿，投弃乱流渡。
北沙湾
作者：姚燮
朝代：清
体裁：古风

斜月移危樯，微风振疏领。露苇匝川密，烟黍蔽原迥。天碧澹星色，沙白明树影。渐续蛩语繁，转觉夜气静。旷宇渺独立，群象入孤警。心腑难系持，迢迢堕沧溟。
北郊作三章·其一
作者：姚燮
朝代：清
体裁：古风

坦石横河壖，憩坐开劳襟。抚竹无钓丝，安测水浅深？水西平迤冈，乱草积成阴。既鲜樵采过，当有嘉树林。苍然暮霭中，流出凄鸟音。凄鸟如我孤，我亦孤自吟。佳人素所眷，远在梅福岑。为念天海空，梦弱何由寻？
北郊作三章·其三
作者：姚燮
朝代：清
体裁：古风

本无成见存，信步随往还。有梁且踰涧，得径聊入山。山人好筋骨，气候似忘寒。灌芋沙田旁，足赤衣裳单。递行及高阜，俯见城如丸。比屋方晚炊，日气烟相攒。孤塔何自骄，与山争巑岏。忽荡空钟声，散我愁漫漫。
北郊作三章·其二
作者：姚燮
朝代：清
体裁：古风

木叶彫已残，朔风尔毋劲。况予心多愁，未堪役繁听。感物徒悔劳，持理稍资定。乾坤有万迁，元气挟全胜。脱然释我怀，耳目返虚孕。疾捲天关云，不滓海光净。寂日供鬯游，吾还鼓佳兴。行随觅橡童，纡回度松磴。
北风吟
作者：姚燮
朝代：清
体裁：古风

是何惨慄何蹶张，若十万军驱咸阳。涛声泄虚尾闾动，尘头匿日天门荒。烟莎蛰根木叶尽，饥鸿折翼哀鸮翔。肃然万户警宵火，但思一息回阳光。上苍煊赫正刑赏，雷迅电怒皆吉祥。无或践理顺时命，力贪雨露宁非殃？所悲饿殕塞衢陌，甚于兵燹相击�。金钱满地等灰楮，白肉成骨白骨黄。谁家楼阁在云杪，清歌如雪笙管飏。穷生力拙徒悒怏，举杯且酬梅花香。
匪逵之奥四章赠昆山戴炳垣
作者：姚燮
朝代：清
体裁：四言诗

匪逵之奥，匪驷之骜。君子在痡，天鉴亦眊。以德为贼，以道为盗。鸣以金声，不掩群噪。（一章）踯躅中道，揽子之袪。宋璞可佩，曷贵乎玙？梧桐不实，故山已墟。言慎尔节，以保令誉。（二章）木叶已稠，秋霜未肃。万宇蒸蒸，孤身谁畜？惟禽之鷟，而投于谷。惟瑶之玉，而毁于椟。（三章）言望尔乡，升彼大阜。下有室庐，白云浏浏。野草无葹，心亦何有？听我之歌，击子之缶。（四章）
十一月八夕妓筵醉歌留别刘大镐朱懋宁曾廷炽诸文学暨钱钧金学纯两上舍
作者：姚燮
朝代：清
体裁：古风

荒林萧槭瘦鸦语，新月含颦愁暮雨。未防一寸羁人心，揉满空天作云絮。时逾十月寒已深，家山入梦无碧岑。水气当衾海浮郭，烛华晕箔霜吹襟。诸君传酒为我斟，便苦力弱终当任。感君心迹照白日，使我陌路轻黄金。明朝飞雁东南沈，瓠巴在座犹可琴。一弹再抚手指乱，夹杂宫商不成段。佳人按节敲玉钗，钗不断时肠已断。苦无杨柳牵暗春，那得芙蓉慰清怨？诸君不须怨，佳人还弗悲，我亦不敢双泪垂。譬如同此天地不相见，而子于我知为谁？男儿不为无根之萍任飘泊，海枯石烂终当归。深宵深意合深酌，不争痛饮将奚为？
十一月十一夜作
作者：姚燮
朝代：清
体裁：古风

四山壁立为立城，静迤一色无一声。天云在上凝以渟，下照屋角斜有棱。客与僮睡吾在庭，不闻野柝知二更。山外天海一万里，山中瘦客孤亭亭。时十一月月将望，上弦一雨今未晴。绕门田草没一尺，水气漫作江湖明。开门俯视不见星，但见积旬所脱万木叶，新旧间之浮莹莹。远鸥飘落数点白，落从下岸窥鱼行。窈然来媚瘦客立，客亦媚以苕霅情。颇思郡城江上屋，照壁浅绿浮渔舲。江云旖旎花色冻，花廊日夕江气冥。江头老柳避霜节，但肯憔悴不肯青。今秋我间坐其下，瘦影与山兀峥嵘。素袷默染江草碧，斜阳背向吾屋横。尔鸥飞飞倘来止，荭亦有渚蒲有汀。今夕江水静漠漠，无鸥或有栖雁鸣，委鬟帐底愁忪惺。愁丝绵袅挂疏柳，孤影不梦当独听。江潮阔绝雨意断，江树密到烟枝萦。安知独客远忆汝，欲招汝梦来沧溟。沧溟无月有龙气，又恐梦来使汝惊。零蟀幽篁汝凄切，上云下水吾伶俜。愁来更向野鸥语，我不如鸥如浮萍。闭门坐久雨且滴，谁来剔我眠时檠？
十三夕诸君重饯妓筵醉后再作长歌
作者：姚燮
朝代：清
体裁：古风

百年不争一筵短，心近何愁万山远。潮平帆挂人欲离，霜紧天高月将满。昨筵饯我城南家，女墙三更多悽鸦。含啼试袖蝶粉湿，剪烛开门萝叶斜。今夕高楼控溟渤，明峦如荷媚空阔。沙风笛底吹黄萚，云影樽前堕苍鹘。羁身在客难自豪，慨叹当歌那能遏？欢歌已使心不留，还作愁歌暗挑拨。诸君爱我如爱心，常恐过劳难自任。又恐一逸易驰逝，便欲置我腔中深。百回顾惜到今夕，我负诸君顿言别。明知兰约春可期，已使桃根泪同咽。泪亦不得止，歌亦未肯阑。北斗欲没霜柝残，樯乌哑哑催出关。寸腑茫茫复何有，为君更尽一杯酒。劳君拔赠插鬟花，算折旗亭可怜柳。
十五夕同人再集青箬山楼
作者：姚燮
朝代：清
体裁：古风

江气湖气两穆穆，合荡空城月气绿。月光满城霜万屋，霜月如春此楼独。楼瓦初有微霜声，烛气上逼霜点停。微风吹来作微露，洒衣微带檐花馨。斯时上座觞正行，下座美人弹玉筝。玉筝斜雁十三柱，媚以芙蓉隔烟语。芙蓉凄艳鞠华苦，忽变霜姿作春妩。春姿旖旎谁边多，春声宛转春莺歌。似愁桃叶阻江水，如怜柳絮漂湖波。坐有髯者清泪下，满月当筵霜气泻。霜华不上春鬟青，青鬟平对吴山横。吴山月沈客欲醉，当筵花舞歌转清。乌鸦唶唶飞满城，卷帘但有阑干星，湖气江气空冥冥。
十字港
作者：姚燮
朝代：清
体裁：古风

守望肃有备，备寇如备夷。群奸方扰东，村落自完西。积囤为瞭台，飘飘青竹旗。垒石塞汊门，担畚运黄泥。千户联一心，同困资同依。既免官役艰，外事谢闻知。邻村恶少年，敛迹未敢窥。夕泊当其壖，高枕梦无疑。乍有巡柝声，灯火穿芦漪。天阔木叶彫，水云静霏霏。谁谅游子劳，近无家可归。眷属在荒山，如鸟借枝栖。遥知盼行客，时梦孤鸿飞。
十月初九夜作
作者：姚燮
朝代：清
体裁：七言律诗

浪卷黄茅过闸浑，轰传夷虏逼邻村。打包人约深岩避，抚椟吾惭故剑存。冻陌月斜交犬迹，危楸风紧激鸮魂。穷洋已乏回舟路，且俟天心静闭门。
十月初二日鸳鸯湖上水流云在轩作饯秋曲宴张熊万潮家吉祥均在座集者二十二人
作者：姚燮
朝代：清
体裁：古风

庭池数片败荷叶，梦写春灯旧罗褶。墙角一树枯桐枝，细翠但袅烟藤丝。就中一轩容六几，十二空棂纱是水。二十二人同一轩，人气辟秋轩不寒。七尺屏风百罂菊，人气无寒地气绿。绿香暗缭初炙笙，十月江南二月莺。天色溶溶万态妥，画渚当门雁来坐。与吾知者人两三，怜我发似疏柳鬖。馀人各自煖颜色，萍聚何须尽相识？结斯豪社云饯秋，此辈谁知秋可愁？高筵传觞吾独醒，罗绮年华发猛省。沄沄东逝湖流长，偶来摇此华灯光。鸡鸣腷膊落星烂，霜到头颠筵未散。清歌良酝吾不怡，彼真旷达吾还痴。
十月初八日招同王丈丕绪厉山人志张锦江吕震显吴春焕叶金胪诸同年雅集寓斋
作者：姚燮
朝代：清
体裁：古风

残螀不鸣鞠华老，疏柳满城霜气早。古堂四壁多画苔，帘卷青天坐深窅。东筵西筵蒲桃醅，长袖短袖春云裁。帽影明月鬓影烛，燕子飞去黄鹂来。轻烟数声玉堕瑟，浅碧一枝花照杯。银河沄沄在空阔，软作风漪到门活。未因薄醉抛馀欢，能使低歌屏众聒。二更三更鸣铜龙，七叶八叶飘梧桐。环声佩声交珑璁，香雾如雾人行空。豪客传灯将上马，美人含睡方倚栊。人生在客意萧索，我愿时时逢此乐。不眠独上城南楼，江山湖山两漠漠，北斗明边见孤鹤。
千金亭
作者：姚燮
朝代：清
体裁：五言绝句

天半捩鹰隼，山云閒自秋。千金亭下水，不向钓台流。
升石窗少憩有得拟书壁间二十六韵
作者：姚燮
朝代：清
体裁：古风

拂落鳌背霆，难悚五丁梦。可惜神火熛，不烧满山葑。颓㕂缠铁莓，遍扪苦无缝。星尾银的悬，眼矢射誇中。体重难化云，却步已形众。仰面如有招，试蹈屡投空。偃身握朽株，鼓气代飞鞚。束志略未坚，糜身徇龙洞。暂忍罡劫危，居然得骑凤。珠斗垂绮檐，四窗九天贡。平生局蹐想，未得万里纵。如何居至高，仍为浊岚瞢。闻有太古猿，骨老不识冻。手摘日月丸，趺坐作珠弄。寻常仙骑过，但以目遥送。复嫌凡迹来，内关便缄封。我亦凡世人，未拜上清俸。此境能许安，玉延尚堪种。短哉蜉蝣心，死为哀乐用。邱墓如积尘，谁与举名恸。发我离垢怀，远意万峦控。出定泥丸神，依俙碧霄羾。碧霄多琼楼，眼前问谁从？且席烟萝坪，首枕至虚瓮。文果绥山桃，丹毬压肩重。听彼幽涧泉，泠泠散清哢。
华筵曲
作者：姚燮
朝代：清
体裁：古风

华筵云煖聚香麝，紫榭青芜春入画。天魔八队奏霓裳，凤语吹笙极嫣奼。美人颜色殊桃李，餐嚼红冰羞月姊。澹能削俗秀可斲，缠骨轻肤润无理。结玉为意珠为情，流韵千回心寸死。高楼沈沈坐阑烛，三星在天照醽醁。鹍弦七柱合欢曲，荷华四棂露华绿。乌鸦愁雨鹃愁晓，隔幕鸳鸯自深宿。偶通幽语耐含咀，相对沈思转凄独。山鬼睇笑拖兰裳，水仙瑟瑟明月珰。芙蓉神女窈窕妆，各抱神意矜颉颃。彤霞郁綵布天阙，烂然九地生奇光。还看孤影倚灯壁，脉脉依依缋难极。生怜翠叶易成阴，三月东风愧残力。
卖花声/浪淘沙
作者：姚燮
朝代：清
体裁：词

十二画棂青。隔几层云。纵教有梦也零星。便是天边眉子月，瘦到无痕。莫赖倚银屏。晓气凉生。柳花如雪水烟冥。偏要泥侬传絮语，多事黄莺。
卖花声/浪淘沙
作者：姚燮
朝代：清
体裁：词

桃叶十三龄。掌拓鞋觥，夹衣如雾鬓蝉轻。依约那回曾见过，眉语盈盈。雁柱整琼筝。唱到离声。便须归去且迟停。杨柳若耶溪上路，春水方生。
卖花声/浪淘沙·和小谱
作者：姚燮
朝代：清
体裁：词

春雨怯单衣。春梦灯知。春痕憔悴到眉姿。只道寒深耽病久，讳说相思。斜日下罘罳。莺语迷离。碧阑干外记逢伊。笑撚桃花佯不觉，泥立移时。
卖花声/浪淘沙·春日同小谱登吴山坐野园梅花下
作者：姚燮
朝代：清
体裁：词

含思倚回栏。地静人闲。落花和雪点斑斑。春霭微收新翠动，小鸟啼还。客袂怯寒单。清梦珊珊。湖天如画笛声残。鹤影水香知有约，明日孤山。
卖花声/浪淘沙·酒深灯灺春人欲离怆成短阕
作者：姚燮
朝代：清
体裁：词

疏髻亸珠蝉。翠奼红娟。春宵似海误伊眠。窗月有香花在水，人语吹烟。一语一生怜。黯绝离筵。明朝要上越江船。又是匆匆如梦里，莫说当年。
卖花声/浪淘沙·题赵菽雪女士游鱼春涧图册
作者：姚燮
朝代：清
体裁：词

罢绣绿窗闲。春思谁边。粉勾黛抹要人怜。不写恽南兰旧稿，秃柳疏蝉。卅六画鳞纤。中有词笺。东风寄恨一年年。添上小桃三两笔，水净烟娟。
卖花声·丁莲洲草桥惊梦图，为佘侣梅题。
作者：姚燮
朝代：清
体裁：词

烟月淡浮纱。树静无鸦。佩声闪闪袂遮遮。怯得两鬟风露冷，侬也怜他。小语背梨花。记共伊家。分明春影瘦些些。但得夜来频入梦，怨甚天涯。
卖菜妇
作者：姚燮
朝代：清
体裁：古风

卖菜妇，街头行。上有白发姑，下有三岁婴。卖菜卖菜，叫遍前街后街无一应。昨日宜单衣，今日宜棉衣。棉衣已典，无钱不可赎。娇儿瑟缩抱娘哭。娘胸贴儿当儿衣，娘背风凄凄。但愿儿煖儿弗哭，儿哭剜娘肉。莫道赎衣无钱，床头有钱。床头有钱三十馀，买得一升米，煮粥供堂上姑，馀钱买麦饼为儿餔。得过且过，明日如何？明日天晴，卖菜街头行。明日天雨，妾苦不足语，姑苦儿苦。
南乡子 其二 拟晏小山二首
作者：姚燮
朝代：清
体裁：词

湖雨弄湖烟。家住湖东又一年。莲叶春来新贴水，田田。贴着侬心越可怜。荡得水光圆。南去船还北去船。只有鸳鸯双翼好，翩翩。飞去飞来恰一边。
南乡子 拟晏小山二首 其一
作者：姚燮
朝代：清
体裁：词

江日动流莺。江上搂楼照水明。楼上女儿年十五，盈盈。衫与杨枝一样青。无那此时情。掉个兰舟款款行。人影忽沉帘忽下，轻轻。才响钩声响钏声。
南乡子·西溪梦隐图，为秋縠题。
作者：姚燮
朝代：清
体裁：词

结屋傍僧寮。九曲回通第二桥。芦叶著花秋在水，萧萧。月作云流雪是潮。清福几能消。波浅烟深雁影撩。梦醒不知天与水，寥寥。三两疏星挂柳梢。
南城春步
作者：姚燮
朝代：清
体裁：七言律诗

阴阴树色春城抱，漠漠村墟春日斜。坡寺烟明僧倚阁，郭田麦小犊耕沙。避竿新鸭穿蒲叶，落帽香虫带枣花。客以心閒得娱悦，地于静处极风华。
南楚黄生索赠
作者：姚燮
朝代：清
体裁：五言律诗

山风动晴翠，暮色似初秋。所惜君能饮，荒村无酒楼。高天云不断，歧路梦难留。箧有离骚在，长歌止别愁。
南楼令·自段桥至西泠酒楼饮
作者：姚燮
朝代：清
体裁：词

调马出西城。垂鞭款款行。亘长堤、草软沙平。密柳交枝斜照隔，听一路乱蝉声。酒气拂衫青。湖光上阁明。恰红栏、远对南屏。旧日垆头春女老，还煮得宋家羹。
南楼令·风雨楼高天涯人远伤春怨别情见乎辞
作者：姚燮
朝代：清
体裁：词

薄酒泥罗衾。天涯只梦寻。雨灯残、帘幕深深。未识绿阴添几许，听杜宇，换流莺。起自倚疏棂。眉山敛远青。下春桡、桃叶江浔。要按玉笙传绮怨，终哽咽，不成声。
南沙河题壁四章叠前韵示钱同年·其一
作者：姚燮
朝代：清
体裁：七言律诗

练色穿桥漷水斜，滕阳古堡压千家。饥乌啄树争冰叶，病马眠槽避雪花。上洛蒲桃双窨酒，下田管辖只轮车。三更野柝群呼秣，更向南沙走北沙。
南沙河题壁四章叠前韵示钱同年·其三
作者：姚燮
朝代：清
体裁：七言律诗

猎镫穿林响仆姑，云芒一瞥鸹鸧逋。纵横驼荐坐芳草，错杂羊膋烹嫩菰。相拉小蛮调手拨，自斟巨海解腰壶。五陵意气吾惭短，且检囊筹斗雉卢。
南沙河题壁四章叠前韵示钱同年·其二
作者：姚燮
朝代：清
体裁：七言律诗

狐骀风暖送行旗，平轼凫山照玉姿。四堑高榆翻露色，一川短荠栉烟丝。边州促饷官传檄，古道寻碑客剪茨。入望已违乡国景，况闻鸣雁警离思。
南沙河题壁四章叠前韵示钱同年·其四
作者：姚燮
朝代：清
体裁：七言律诗

低辕局梦苦偏颇，难得良朋与啸歌。两地三年如尹邢，一时千里共关河。徐陵乐府馀黄雀，逸少书笺重白鹅。岱顶日华天咫尺，相期并辔泰安过。
南浦·断渡
作者：姚燮
朝代：清
体裁：词

荒芦绞岸，听奔沙、攒石激洄流。自昔低墩斜步，春汛此维舟。奼柳一丝丝绿，有蠡窗、坠絮茜裙兜。奈夕阳漂梦，候亭都废，水沜并无鸥。一例断梁破彴，写江村、无尽画中秋。何处重迎桃叶，横笛月边楼。便到乱鸦催暝，也无人、立雪拥貂裘。让隔烟堤好，星星枫火漾渔篝。
南浦·春水用山中白云词韵
作者：姚燮
朝代：清
体裁：词

一夜带愁生，荡江南、远梦东风初晓。新绿漾溶溶，垂杨外、雨过潮添烟扫。将浓比酒，可还嫩似春人小。曲软蘋香无限阔，暗接画堤芳草。未容涤净相思，认螺鬟亸镜，山痕了了。天际锦帆回，残红碎、远与箫声流到。鳞书杳渺。夕阳蘸燕回波悄。试问渡头桃叶去，漂乱絮云多少。
南浦·毗陵驿题壁
作者：姚燮
朝代：清
体裁：词

双燕蹴帘飞，趁好春，炉头且贳吾醥。山翠淡濛濛，斜阳外、多少去帆天杪。画楼倚郭，旧时留醉青蛾小。而今已渺。空尘网当门，断红粘草。分明倦亸湘鬟，弄细蝶么蝉，送欢迎恼。梦断已三年，阴阴树、还听一声声鸟。阑干那角，拍弦偏唱相思调。客心冷悄。看絮水苹烟，都成愁料。
南辕杂诗
作者：姚燮
朝代：清

崇封昔将相，今为居者田。子孙已皂隶，表字犹如椽。樵斧及松栝，凉荫愁夜鹃。其下禾芄芄，风色故相妍。松栝无根株，禾叶过人肩。盛衰视气化，安问愚与贤。二鼓黄垒堡，三鼓香城村。旋风飐轮角，沙叶为蔽昏。大河莽东注，石闸西营屯。奔蹄不受役，纵性杀沄浑。巡卒互讥盗，击柝催闭门。巷火渐稀灭，防肃及犬豚。居常慎动止，一息堪自扪。麟虎各山薮，于我何仇恩。仰面月如水，一泻千里明。照君楼上头，照我沙中行。楼高一延望，莽莽山川横。不愁阻汝目，但愁阻汝情。汝梦偿能来，吾梦兹伶仃。北为乐陵县，南为交河城。朔风送征马，飘瞥来郓州。揽衣惬朝爽，纵目城南楼。白云在梁父，零乱不可收。海烟动云隙，岳上青浮浮。汴京屼西控，谁云风马牛。天门划徐泗，指顾通南邮。梁唐割其险，乃弱东诸侯。悲歌吊台辅，利病今谁筹。
南辕杂诗·其一
作者：姚燮
朝代：清

崇封昔将相，今为居者田。子孙已皂隶，表字犹如椽。樵斧及松栝，凉荫愁夜鹃。其下禾芄芄，风色故相妍。松栝无根株，禾叶过人肩。盛衰视气化，安问愚与贤。
南辕杂诗·其三
作者：姚燮
朝代：清

仰面月如水，一泻千里明。照君楼上头，照我沙中行。楼高一延望，莽莽山川横。不愁阻汝目，但愁阻汝情。汝梦偿能来，吾梦兹伶仃。北为乐陵县，南为交河城。
南辕杂诗·其二
作者：姚燮
朝代：清

二鼓黄垒堡，三鼓香城村。旋风飐轮角，沙叶为蔽昏。大河莽东注，石闸西营屯。奔蹄不受役，纵性杀沄浑。巡卒互讥盗，击柝催闭门。巷火渐稀灭，防肃及犬豚。居常慎动止，一息堪自扪。麟虎各山薮，于我何仇恩。
南辕杂诗·其四
作者：姚燮
朝代：清

朔风送征马，飘瞥来郓州。揽衣惬朝爽，纵目城南楼。白云在梁父，零乱不可收。海烟动云隙，岳上青浮浮。汴京屼西控，谁云风马牛。天门划徐泗，指顾通南邮。梁唐割其险，乃弱东诸侯。悲歌吊台辅，利病今谁筹。
南辕杂诗一百八章·其一
作者：姚燮
朝代：清
体裁：古风

上车且勿行，下车还踌躇。云中五凤楼，中有天皇居。贫交半冠盖，光綵耀明珠。明珠不照乘，天马悲且吁。筋力委征迈，眼前千里途。千里弗复道，往将安所娱？
南辕杂诗一百八章·其一百
作者：姚燮
朝代：清
体裁：古风

画角声悲凉，远自角城起。出门登高坡，乾坤肃止水。遥见黄河流，一线走千里。西来何浑浑，东去自瀰瀰。上有行者樯，下有戍者垒。中原扼要津，汉唐已如彼。谁导昆崙源，入海竟其委。决防有沿革，河难任成毁。
南辕杂诗一百八章·其一百一
作者：姚燮
朝代：清
体裁：古风

延陵我旧友，住此桃源乡。牵衣在都别，有约吾宁忘。万家莽浮月，尔室知何方？咫尺不相见，将复三年长。安知我今夕，亲切近汝旁。我归子未知，子心犹皇皇。
南辕杂诗一百八章·其一百七
作者：姚燮
朝代：清
体裁：古风

南还车此终，北还车此始。嗟尔出车人，劳劳未遑已。黄金万千笏，不铸一名氏。斗印悬国门，能饵壮心死。我还望燕朔，关云勃天起。高怀阻日星，堕梦没荆杞。
南辕杂诗一百八章·其一百三
作者：姚燮
朝代：清
体裁：古风

彼美具淑姿，出处靳大造。荣名众口滥，短鬓百年槁。闻其学嵇阮，流浪悔不早。潜心就孤酌，委志托香草。曷往崆峒山，一问广成道。余亦有怨思，昨已致青鸟。
南辕杂诗一百八章·其一百二
作者：姚燮
朝代：清
体裁：古风

散步过大堤，堤上无人行。乱花间杂草，颇有春馀情。隐思若遐触，香气偏徐迎。何来杜鹃语，不似黄鹂声。谁于好时节，念我江上城。及今已六月，莲叶当亭亭。
南辕杂诗一百八章·其一百五
作者：姚燮
朝代：清
体裁：古风

入村日方午，出村日已斜。逶迤赴前路，渐渐多人家。人家三五里，直接黄河涯。河中风吹潮，河上风扬沙。潮头下孤雁，沙际飞群鸦。雁声自唈唈，鸦语何哑哑。
南辕杂诗一百八章·其一百八
作者：姚燮
朝代：清
体裁：古风

今我将渡河，直上淮南舟。淮波入江水，江海通一流。长风直一瞬，倚我海上楼。鱼龙尽其幻，冥漠当无求。朝撷扶桑枝，暮侍东皇游。挥手散万尘，何与千载忧？
南辕杂诗一百八章·其一百六
作者：姚燮
朝代：清
体裁：古风

入我去时店，卸我车中装。涤我面上垢，浣我尘沙裳。曷以慰行役，散步登河梁。河梁百尺高，杨柳千尺长。吾愁共波远，散入天荒荒。天尽下为海，海上山城苍。
南辕杂诗一百八章·其一百四
作者：姚燮
朝代：清
体裁：古风

绕途避行潦，遂赴三沟村。空邮少人过，野麦遮其门。山花寂红紫，颠倒阶前盆。怜伊好颜色，匿之向幽昏。倘言置金谷，桃李皆恒芬。
南辕杂诗一百八章·其七
作者：姚燮
朝代：清
体裁：古风

炙日熯平沙，天容接枯槁。委怀顺时化，吾敢怨大造？劳马就凉阴，低嘶藉林草。明知苦羁缚，安能谢刍稿。南风陡地来，浓翠飒如扫。拂我衣袂尘，得凉暂亦好。
南辕杂诗一百八章·其七十
作者：姚燮
朝代：清
体裁：古风

中夜秣我马，驱之悲不行。汝应畏沙石，前路多坦平。峄山挂高月，卞水浮远星。明日恐严暑，及此风露清。河山睇寥阔，苍霭天南横。吾心且为倦，早晚逾楚城。得得任前往，吾弗限尔程。
南辕杂诗一百八章·其七十一
作者：姚燮
朝代：清
体裁：古风

下马一年少，亦自都门来。穷装闇光泽，容蹙如有哀。手挈一壶酒，寂寂凌土台。逆风振长啸，愁云为之开。尔心郁何苦，吾心因尔摧。蓬莱多好华，狼藉同尘灰。
南辕杂诗一百八章·其七十七
作者：姚燮
朝代：清
体裁：古风

野巡列土堡，村守联望营。官粮久虚縻，侦察徒循名。时安彼所恃，游惰还习成。斯民偶不轨，数罪宁及兵。堤防严刷禦，河流斯永清。愿言告长者，督率毋相轻。
南辕杂诗一百八章·其七十三
作者：姚燮
朝代：清
体裁：古风

界河置中驿，北邹南入滕。平畴布方罫，禾黍芃芃生。文公卓祠庙，井田兹昔行。仁政偶施举，其利摧甲兵。嗟哉两雄国，灭后无一陵。晋楚信狼狈，邾莒还倪婴。
南辕杂诗一百八章·其七十九
作者：姚燮
朝代：清
体裁：古风

蛰龙向深穴，蛙黾遂肆骄。妄以一勺水，抗彼江海潮。力尽不见功，侏儒坐相嘲。积雪极千仞，不如培塿高。麒麟伏榛莽，拳缩同猬毛。瓮天舞醯鸡，转自游逍遥。
南辕杂诗一百八章·其七十二
作者：姚燮
朝代：清
体裁：古风

群行身不孤，心孤犹独行。每当众欢乐，我益烦愁生。沙飙荡天半，地上虚寒横。掩书坐窗牖，灯火如萤青。浮生有兹遇，何啻投荒冥？彼还不我谅，喋喋催早行。
南辕杂诗一百八章·其七十五
作者：姚燮
朝代：清
体裁：古风

神往君未知，思来我安识？但愿毋相忘，两两在肝鬲。海风吹琴弦，淮云破高笛。若有琅锵声，左右交我侧。翻以形貌暌，摹之见心迹。君心各明月，我心水澄澈。
南辕杂诗一百八章·其七十八
作者：姚燮
朝代：清
体裁：古风

川流亦浩荡，何地容我车？既不容我止，使我来驰驱。乔木可休息，乃在歧路隅。后行睨相逼，安能缓斯须？望村不如鸟，羡水吾非鱼。风尘感我心，日月其居诸。
南辕杂诗一百八章·其七十六
作者：姚燮
朝代：清
体裁：古风

昭谏有隐堂，日夕招我游。高檐肃鸟雀，午荫清梧楸。徵歌娱我意，亦复解我忧。将谓任情侠，寻常致绸缪。还思别时语，泪可江河流。感君仅如昔，弃君已道周。
南辕杂诗一百八章·其七十四
作者：姚燮
朝代：清
体裁：古风

沙河浅无水，岸阔沙回盘。胡为岸旁柳，槁若游子颜。齐西已霖润，齐东犹旱乾。彼民抑何厚，天其施之偏。得失兆无心，境乃悬苦安。宿舂犹可继，俟化民毋煎。
南辕杂诗一百八章·其三
作者：姚燮
朝代：清
体裁：古风

知交有新故，相爱何浅深。欢笑不敢涕，恐伤行者心。千言尽杯酒，视我弦在琴。广土下平坦，皇天上昭森。生谁异晨夕，山川无堕沈。愿葆龙虎息，鍊汞非黄金。
南辕杂诗一百八章·其三十
作者：姚燮
朝代：清
体裁：古风

醒亦见明月，梦亦见明月。明月浩平沙，梦时照城阙。故人十年死，在地已枯骨。樽酒致颜色，身死泪未竭。岱云青嵯峨，濡海动一发。深榛多虎狼，飞鸟五日越。来何涉崄巇，去何堕飘忽？梦醒月又斜，�气晓蓬勃。
南辕杂诗一百八章·其三十一
作者：姚燮
朝代：清
体裁：古风

惊沙上蔽天，日色变黄暍。边云下垂地，汹为旱潮活。飒飒风作刀，万生受一割。偃地驱龙蛇，逼午叫鸧鸹。夜势厚为郁，秋气猛先夺。渐觉六合小，转使寸心阔。
南辕杂诗一百八章·其三十七
作者：姚燮
朝代：清
体裁：古风

徐子别三载，作客在陵州。相期觌一面，复为他乡游。荒庭君所旅，门外黄河流。河清如子心，河浊如我愁。浊在不可涤，清远安能求？子来知我来，我已归沧洲。
南辕杂诗一百八章·其三十三
作者：姚燮
朝代：清
体裁：古风

八折香河屯，军营开细柳。亚夫镇边朔，夜星肃刁斗。奇略破鬼胆，谈笑出诗酒。韩彭先就戮，萧曹复何有？凭辕指飞隼，长剑耿在手。饱食称儒生，胡为逐牛后？
南辕杂诗一百八章·其三十九
作者：姚燮
朝代：清
体裁：古风

忽于破店壁，见我松寥诗。穷言隐歌哭，泪在无人知。饯君昔出都，劝君陈酒卮。深衔友朋意，醉极未忍辞。谓将泛湘楚，觅食投所依。一萍去千里，风浪今其时。得遇亦几希，不遇将安归？
南辕杂诗一百八章·其三十二
作者：姚燮
朝代：清
体裁：古风

汲井饲犊牯，杶栝荫如笠。溽土占大年，雨自夜来湿。日光漏琐碎，絮云等揉叶。灵机恰天缋，静意受虚集。村远闭晚烟，茫窅目难入。青气浮浥浥，但见鸟空立。
南辕杂诗一百八章·其三十五
作者：姚燮
朝代：清
体裁：古风

万矢雨射地，翻沙入堂户。雷声绕屋梁，阗阗震天鼓。危城早闭门，风响噫如虎。咫尺决大河，坚堤猝难堵。弱耳供外战，雄心渐中阻。我马饥且嘶，我仆色凄苦。孤烛照我影，瘦屼在墙土。咄嗟行路难，归当老江浒。
南辕杂诗一百八章·其三十八
作者：姚燮
朝代：清
体裁：古风

三月粮艘来，四月南河浔。帆樯拥如荠，人语喧吴音。五月尚难达，浅阻宁始今。偏闻两江歉，春种苦愁霖。胡为三齐旱，麦价逾兼金。更以坐游食，芸芸相蚀侵。甚兹上国供，中道且滞淫。昨雨已沄汗，民望其日深。
南辕杂诗一百八章·其三十六
作者：姚燮
朝代：清
体裁：古风

我行从东来，忽忽自兹住。我行复何往，依依未旋去。山不招我涉，水不招我渡。纵无田可耕，岂不如行路？南海其曷望，北关且回顾。海国荒稻粱，关榆积霜露。
南辕杂诗一百八章·其三十四
作者：姚燮
朝代：清
体裁：古风

广川古区要，城势如覆盆。青山卓南障，削入天台根。胡卢环西河，衡漳相吐吞。百里见烽火，唇齿联平原。安陵逼齐险，全赵兹户门。遂使巨鹿马，不向中水屯。客来揽形势，地阔沙浑浑。清时重防守，谯角犹黄昏。
南辕杂诗一百八章·其九
作者：姚燮
朝代：清
体裁：古风

三日逼炎酷，躯壳岂坚金？渐觉喘息苦，纡促难为吟。里居忆曩昔，荻柳沧江浔。平绿散蛙语，高凉怡蝉音。葛巾弄横笛，焉有尘氛侵？性命试道路，来去知何心。山城四千里，海雁杳且沈。遥遥望前路，得归愁转深。
南辕杂诗一百八章·其九十
作者：姚燮
朝代：清
体裁：古风

劳人畏安息，身止心转劳。向隅坐岑寂，百念生烦嚣。藐躬禀天植，夙志亦自豪。中年不成立，半世供酕醄。忍以松柏质，委彼萍蓬飘。归当访梅葛，鍊药空山坳。
南辕杂诗一百八章·其九十一
作者：姚燮
朝代：清
体裁：古风

太璞孕阆昆，元云护其侧。炫彩陈九都，乃为市人窃。爱之逾琅玕，弃之轻瓦砾。视质虽未亏，精华已狼藉。愿以重锦装，入怀慎所匿。圭璋容有需，垂缫上瑶席。
南辕杂诗一百八章·其九十七
作者：姚燮
朝代：清
体裁：古风

二日可抵淮，三日可达河。愁眉一为展，天气相晴和。烟开出遥旆，风柳交婆娑。扬鞭缓相就，致我尘颜酡。百难有今日，敢复求其他？马亦喜腾跃，仆亦忭且歌。
南辕杂诗一百八章·其九十三
作者：姚燮
朝代：清
体裁：古风

我辕已半月，辛苦云备尝。家室尚千里，我友各一方。白云望不见，远海横苍苍。陌上去芳草，天末多夕阳。孤鸟动明灭，薄暮止靡遑。况我行路人，无翼安能翔？
南辕杂诗一百八章·其九十九
作者：姚燮
朝代：清
体裁：古风

门前一尺路，一日千马蹄。郁彼征人愁，积为中道泥。积泥犹可锔，愁郁安能挥？泥深路淤壅，愁使人心摧。愿愁散为风，如泥扬作灰。
南辕杂诗一百八章·其九十二
作者：姚燮
朝代：清
体裁：古风

晨耕种麻秫，浅绿分锄犁。山人不入市，可以无寒饥。谓我志青云，何为来涂泥？往辙苟不鉴，前路还多迷。彭泽羞折腰，挂冠赋早归。卧马倦林下，车轮生苔衣。
南辕杂诗一百八章·其九十五
作者：姚燮
朝代：清
体裁：古风

夜来积霪涨，浩与田麦平。绕田有大河，乱草河中生。岸高难下泄，壅之故上停。陆沈马安涉，河坦翻足行。石桥峻千丈，过马疑入城。沧桑在人世，颠倒谁能凭？
南辕杂诗一百八章·其九十八
作者：姚燮
朝代：清
体裁：古风

月上何迟迟，昨圆今已缺。待尔重圆时，吾当在家室。还以好颜色，对尔共欢悦。勿向他人前，复此照离别。
南辕杂诗一百八章·其九十六
作者：姚燮
朝代：清
体裁：古风

踯躅升高冈，升冈如涉川。浊泥涨盈尺，溪水相钩连。侧轮陷难拔，马膝没欲颠。仆夫各喧聚，力尽差无愆。戒凛偶不及，随地成冰渊。下冈始安坦，既坦吾何言？
南辕杂诗一百八章·其九十四
作者：姚燮
朝代：清
体裁：古风

缘林得纡径，篱落多儿童。儿童拾橡栗，拜跪陈老翁。牛羊散其侧，出没深草丛。前云雨将至，远屋灯已红。向翁告所息，遥遥指其东。出村缅寥廓，去矣谁适从？
南辕杂诗一百八章·其二
作者：姚燮
朝代：清
体裁：古风

车轮行且逝，寸腑摧复残。阳晖悬太穹，不照幽谷兰。南门郁深翠，夹树风生湍。送我无能留，黯惨城西山。浮名靡坚性，天地吾蜗蛮。剥落到颜色，谁谅心力殚？
南辕杂诗一百八章·其二十
作者：姚燮
朝代：清
体裁：古风

都中二三子，置酒城东堂。念我苦行役，望野筹炎凉。城高阻不见，但见浮青苍。月出照汝酒，亦来照我裳。片云逐风去，吹落君之旁。一雁忽南来，送我车行将。
南辕杂诗一百八章·其二十一
作者：姚燮
朝代：清
体裁：古风

寄书谢群公，别言愧深受。仍以落寞归，报答复何有？恒河千亿中，团聚讵微偶？要使元会永，望今识良友。文字等积尘，性在乃非苟。铭此金石坚，身外孰臧否？
南辕杂诗一百八章·其二十七
作者：姚燮
朝代：清
体裁：古风

邵洪古邮驿，庭树阴颇浓。憩午具樽酒，絮碎陈瓜葱。薄酣面坰野，枯草无春冬。燕雀侧饥羽，下上声喁喁。风来极纡郁，热垢相和融。村民集耆妇，蹙頞鲜悦容。一春断膏雨，有力难播舂。昨夜占毕星，月角光熊熊。
南辕杂诗一百八章·其二十三
作者：姚燮
朝代：清
体裁：古风

穷行三十里，绝坂无人家。荒犬语狺狺，饿乌啼哑哑。昏月尚云头，飘雨已在沙。沙雨向东捲，掠地西风斜。风来吹客心，客心同杨花。撩乱不可扑，结之还如麻。
南辕杂诗一百八章·其二十九
作者：姚燮
朝代：清
体裁：古风

仰面月如水，一泻千里明。照君楼上头，照我沙中行。楼高一延望，莽莽山川横。不愁阻汝目，但愁阻汝情。汝梦倘能来，吾梦兹伶仃。北为乐陵县，南为交河城。
南辕杂诗一百八章·其二十二
作者：姚燮
朝代：清
体裁：古风

夕发婆罗店，晓涉滹沱河。东乌跃初赤，血色浑盘涡。冲摇野麦尽，狼藉沙蒌多。危梁下天雁，掠影如投梭。白沟互通泄，其委桑乾摩。上谷塞海户，千古扬颓波。我马就淤浅，呼吸通鼋鼍。严冬厉冰雪，险懔还如何？
南辕杂诗一百八章·其二十五
作者：姚燮
朝代：清
体裁：古风

驿杨何娟好，昔往犹未青。转愁客归后，西风来汝零。西风吹汝落，东风吹汝生。再来抚此树，客鬓应星星。韶华受驰逐，岂以完令名？生当尽所勉，枯菀安足争？
南辕杂诗一百八章·其二十八
作者：姚燮
朝代：清
体裁：古风

黄鸡鸣树上，一声四郊白。宿露凉未晞，火云渐人逼。前程望寥阔，仆夫困思食。行马亦求安，急喘鼓疲力。一客累众苦，百悯系肝鬲。孤村见木末，得止复何择？
南辕杂诗一百八章·其二十六
作者：姚燮
朝代：清
体裁：古风

出门负友朋，入门愧妻子。亲年且垂髦，悠悠我安恃？尘土充须弥，不能塞河水。一饱尚淟涊，千秋况青史。勿为盗蹠生，愿为首阳死。未来不可知，往者已如此。
南辕杂诗一百八章·其二十四
作者：姚燮
朝代：清
体裁：古风

客子日望家，家亦望行客。且知客将返，天长昧消息。客心日近南，忆客犹向北。有书或南来，客已在行役。燕齐连晚云，气入吴越夕。日落易水黄，月出海门白。
南辕杂诗一百八章·其五
作者：姚燮
朝代：清
体裁：古风

崇封昔将相，今为居者田。子孙已皂隶，表字犹如椽。樵斧及松栝，凉荫愁夜鹃。其下禾芄芄，风色故相妍。松栝无根株，禾叶过人肩。盛衰视气化，安问愚与贤？
南辕杂诗一百八章·其五十
作者：姚燮
朝代：清
体裁：古风

击柝复击柝，二更催我行。我行自南郊，南风飘马铃。铃声何摇摇，我心相怦怦。忽来乡里梦，梦见东海城。城月照我户，海云上纵横。庭树长盈尺，阶草滋以青。门有老乌语，屋有将雏声。
南辕杂诗一百八章·其五十一
作者：姚燮
朝代：清
体裁：古风

郁郁夜凄坐，愁忽低昂生。太阿在吾匣，风过锵然鸣。韬显有荣辱，依我为生平。神物古无閟，苍天当有情。用可宰天下，弃亦寿尔名。区区恩与仇，达者匪所争。
南辕杂诗一百八章·其五十七
作者：姚燮
朝代：清
体裁：古风

南冈削峻壁，委宛三十里。深高逾丈寻，其阔容一轵。积水泻逆流，乱石布巉齿。岩月下幽射，人影碎青紫。前车骇雷颠，后马迫云靡。惊魂持一线，弱命逃百死。谁占重坎爻，履险凛知止。守身而防危，吾还念君子。
南辕杂诗一百八章·其五十三
作者：姚燮
朝代：清
体裁：古风

晏河截如带，驱马不得过。遥遥夕阳色，已没东山阿。中流下孤艇，舟子行自歌。相招故纡缓，涉者来复多。仰首见天鸟，戢翼还林柯。不畏水深阔，已越山嵯峨。
南辕杂诗一百八章·其五十九
作者：姚燮
朝代：清
体裁：古风

昨日行苦旱，今日行苦雨。轣辘就泥泞，马首不能举。飘风复向东，飒飒响禾黍。洒我车中裳，黴色半沙土。有鸟鸣下田，垂垂湿其羽。旷野无丛林，何依得巢处？侧闻齐东西，三月酷天暑。但使居者乐，敢辞行者苦？
南辕杂诗一百八章·其五十二
作者：姚燮
朝代：清
体裁：古风

贱子滞京国，轻重无一毛。止固不我驱，行亦谁见招？祥鸾集华阙，山鹬非其曹。文采亦自绚，卑贱安足豪？伏棘与矜炫，徒为弋者嘲。回翔近白云，青天仍尔高。
南辕杂诗一百八章·其五十五
作者：姚燮
朝代：清
体裁：古风

山堂高置酒，开门挹平绿。万笏天门峰，对掌净如沐。远风吹芡香，其下万顷渌。浊尘横九郡，清气此涵蓄。神劳已旦暮，醉当藉云宿。松壑有隐猿，倘来伴幽独。
南辕杂诗一百八章·其五十八
作者：姚燮
朝代：清
体裁：古风

朔风送征马，飘瞥来郓州。揽衣惬朝爽，纵目城南楼。白云在梁父，零乱不可收。海烟动云隙，岳上青浮浮。汴京屼西控，谁云风马牛？天门划徐泗，指顾通南邮。梁唐割其险，乃弱东诸侯。悲歌吊台辅，利病今谁筹？
南辕杂诗一百八章·其五十六
作者：姚燮
朝代：清
体裁：古风

夜中雨初歇，弦索嘈嘈鸣。弹者尔何怨，拂指多商声。金秋未寥飒，先来匿汝情。座人色为沮，伉爽吾能听。还令弗终曲，恐使檐树零。不见树上鸟，堕地悲嚘嘤。
南辕杂诗一百八章·其五十四
作者：姚燮
朝代：清
体裁：古风

齐藩重北杏，卫隘联桃邱。纡行觅厓略，山径升崒崷。山洼匿孤县，俯见人烟稠。烟气浮上山，山云平与纠。我疑云中君，天半骖鸾游。挥云可成雨，下灌千里畴。
南辕杂诗一百八章·其八
作者：姚燮
朝代：清
体裁：古风

巨马亘代河，督亢络其脊。宋辽古犄角，天堑险中画。淤沙壅支水，赤土似田坼。石齿露棱棱，犹作战骨白。驱渡极百危，摇摇悸心魄。荒笳唳哀切，前城复垂夕。
南辕杂诗一百八章·其八十
作者：姚燮
朝代：清
体裁：古风

阴平昔谁治，怀我袁劭公。深培得广荫，内固泯外冲。朅来步芳甸，晚泬无暑风。平山衍襟袖，密若坚城封。南趋入姺邳，势下难为雄。经谋视所济，讵在官卑崇？千秋汝南泽，不灭碑穹隆。委蛇袭高爵，老死徒庸庸。
南辕杂诗一百八章·其八十一
作者：姚燮
朝代：清
体裁：古风

御杯遣吾闷，醉矣还如何？苍天不通耳，谁来聆我歌？深情在意外，空际相激摩。闻者骇何自，大海风回波。汪洋恣其极，可溢江与河。六合一丸小，千里安足多？
南辕杂诗一百八章·其八十七
作者：姚燮
朝代：清
体裁：古风

京国隔已遥，昨夜梦相赴。城东有斜巷，是我旧居住。胡为棘在门，履之森可怖。相依为室家，既去即行路。飞燕乘作巢，空庭积残絮。凄凄月入帷，照我壁间句。
南辕杂诗一百八章·其八十三
作者：姚燮
朝代：清
体裁：古风

景物以心变，在目多不齐。皎月照我辕，令我心依依。平沙动漪色，倒影翻马蹄。我车升高坡，月转天南低。丛林忽掩月，我行投晦迷。回光偶相射，露草浮萋萋。
南辕杂诗一百八章·其八十九
作者：姚燮
朝代：清
体裁：古风

驾言税东徐，今夕欣早行。梦醒得微雨，已过邳州城。城楼隐缥缈，杂树屯河营。昨日车前山，渐失遥遥青。留侯昔兹宅，进退忘辱荣。沛流久淤塞，沂水今犹清。鸟羽自低侧，云势高难撄。
南辕杂诗一百八章·其八十二
作者：姚燮
朝代：清
体裁：古风

揽衣待车发，仆夫故逡巡。尔为出门客，我为还乡人。我还有家室，尔出唯一身。当思还者心，疾于车上轮。我至尔亦归，去辙堪早循。共尔久辛苦，视我毋越秦。
南辕杂诗一百八章·其八十五
作者：姚燮
朝代：清
体裁：古风

齐南偪阳国，地接微山湖。湖中有荷叶，湖上多蘼芜。凉烟上蓬勃，一气青模糊。撄胸密尘网，久与灵明疏。幽芳信可撷，惜我在道途。荡舟见远人，飘没同行凫。
南辕杂诗一百八章·其八十八
作者：姚燮
朝代：清
体裁：古风

泇河流汤汤，岔河流渟渟。垂杨接迢遰，一路多鸟声。已非好春色，宛转谁为情？敢知我行苦，还以娱我听。寸怀苟无忤，大化皆和平。非时物犹适，抚身敢自轻？
南辕杂诗一百八章·其八十六
作者：姚燮
朝代：清
体裁：古风

忽忆春日好，携酒登江亭。深杯照白日，豪气联群英。居庸郁龙虎，苍与阑槛平。长天送云鸟，万里无留停。惟时我方醉，心醉神则醒。浩歌君马黄，掩面多涕零。谁知散林叶，不待秋风生。西山无变色，今古同此情。
南辕杂诗一百八章·其八十四
作者：姚燮
朝代：清
体裁：古风

古屯出天杪，纵辔投马兰。和风洗烟色，远见江南山。山容极窈窕，媚影青葱间。轻云约腰素，碧树簪其鬟。含情向马首，愧我风尘颜。寸心与之眷，我饥忘晨餐。
南辕杂诗一百八章·其六
作者：姚燮
朝代：清
体裁：古风

驱马入黄村，破店觅初宿。苑树望犹见，绵绵入烟绿。苦心如斜晖，暂恋转凄独。凄独谁为语，掩帷就孤烛。
南辕杂诗一百八章·其六十
作者：姚燮
朝代：清
体裁：古风

济水下常伏，汶水但细流。瀰瀰昔所及，今已为田畴。禹功尚难恃，何况驩虞谋。齐桓起衰世，赫赫盟葵邱。安见偏伯功，掩我王道周。仲尼不去鲁，鲁岂终无鸠？
南辕杂诗一百八章·其六十一
作者：姚燮
朝代：清
体裁：古风

聚客在荒邮，月色照庭白。各有乡心生，凄凄致寂寂。北来心向南，南来心向北。浩浩清虚中，愁心乱无极。北行间南行，今夕复明夕。何时各还里，照为好颜色。
南辕杂诗一百八章·其六十七
作者：姚燮
朝代：清
体裁：古风

贾生天下才，痛哭向穷路。寸心白神鬼，匪以一人故。君门望若海，缄口受谗恶。清明不使泄，郁之为幽瘀。每于词赋间，隐隐一流露。寄言弗悲愤，读书有平素。
南辕杂诗一百八章·其六十三
作者：姚燮
朝代：清
体裁：古风

微凉入衣带，五月如清秋。寤寐寡所适，散步中庭幽。危墙倚孤树，片叶风翛翛。一鸟伏其柯，露气飘上头。露寒纵非畏，弋人将汝求。危机不在动，相势为善谋。邱隅往安止，饮啄当无尤。
南辕杂诗一百八章·其六十九
作者：姚燮
朝代：清
体裁：古风

我行及齐鲁，目已穿吴关。吴关阻千里，鲁道犹漫漫。暮止西北店，朝止兖东滩。朝止觅一宿，暮止投一餐。得粝且求咽，在枕宁获安。眠食听颠倒，已见行路难。
南辕杂诗一百八章·其六十二
作者：姚燮
朝代：清
体裁：古风

有女字宛娟，袅袅十六馀。身手颇端好，鬟面工栉梳。家贫失亲养，卖唱歧路隅。路人但知乐，欢笑相揶揄。弱质敢矜爱，亦解欣所娱。出门为露草，在室明月珠。白日悬乾坤，照见心区区。
南辕杂诗一百八章·其六十五
作者：姚燮
朝代：清
体裁：古风

上天不杀人，蝗乃杀人食。诜诜蠹苗稼，甚于饮膏血。颇闻去年蜡，降雪厚无尺。遂使种类孳，昏夜遍侵蚀。梳爬到根土，百搜难一获。保其籽粒遗，宵小复相逼。不忧馑我身，何以充赋额？司徵有吏胥，沿门坐催迫。
南辕杂诗一百八章·其六十八
作者：姚燮
朝代：清
体裁：古风

家书在行箧，展读遣所思。我思未即慰，反覆还滋疑。我出自寒腊，江上风雪飞。所望不可求，入夏吾当归。四月野麦熟，五月田瓜肥。驰驱尚中道，归已愆其期。抑抑我谁语，事事中心违。人各有家室，畴能无别离？
南辕杂诗一百八章·其六十六
作者：姚燮
朝代：清
体裁：古风

相率为异端，嗟尔民何愚。亦见古鸦慝，谁免王法诛？高床有安枕，白昼多坦途。明刑不及悔，已云宽尔辜。所忧积习性，变幻难终虞。禁令信严密，还欲察所疏。良民在必植，莠民在必锄。大蔓以寸滋，谁能绝其株？
南辕杂诗一百八章·其六十四
作者：姚燮
朝代：清
体裁：古风

立马泗水桥，尽见东南山。斯时日将尽，远射光斓斑。丈人拄丹笏，玉女卷翠鬟。黄龙下吸海，起伏生百澜。离披万莲叶，高拥孤花寒。神灵天使宅，云雷郁其间。何当梦游顶，置我瑶瑟弹。一弹天风操，侧耳满人寰。
南辕杂诗一百八章·其十
作者：姚燮
朝代：清
体裁：古风

易城如土墙，偃地色黄赭。诸淀归一河，瀰瀰匝其下。督灌昧良策，陇麦瘦难把。逻楼息游丐，轨道据营马。老稚无完善，蚩蚩散效野。冲都异穷陬，生机望犹寡。守吏吾知谁，深堂自杯斝。
南辕杂诗一百八章·其十一
作者：姚燮
朝代：清
体裁：古风

同行一庄叟，年已七十强。老眼熟狐鬼，寸腑郁雨霜。一年两南北，鸿燕偕回翔。谓无贤子孙，朽骨任异乡。相怜以杯酒，醉啸声激昂。北斗在檐近，照见须眉苍。
南辕杂诗一百八章·其十七
作者：姚燮
朝代：清
体裁：古风

颓乌下西海，流云入关黑。过耳辚辚声，风吹忽向北。黄旗飘大字，饷吏有骄色。沿县苛卫防，金珠夜中弋。私橐蔽公察，夫运委驼力。通逵无碍辙，咄咄故前逼。弃费可万缗，上无寸铢得。蒙匿成具文，谁哉量盈蚀？
南辕杂诗一百八章·其十三
作者：姚燮
朝代：清
体裁：古风

大堤驰骏马，脑后风彯缨。雕矢未离筈，掠面过巨鹰。回缰忽斜纵，沙石翻雷声。电眸瞬一瞥，洒手毛血腥。脱然去如兔，坰野还肃清。愁云空峥嵘，落日沈冥冥。
南辕杂诗一百八章·其十九
作者：姚燮
朝代：清
体裁：古风

朝行觅村食，暮行投市眠。行程已渺渺，望家犹悬悬。俦侣素所昧，忽与同车旋。在途各为客，尔我心难言。沙平夜光白，地气高浮天。昔来复今往，历历齐与燕。
南辕杂诗一百八章·其十二
作者：姚燮
朝代：清
体裁：古风

鳞云送斜月，天色如卵青。出门向南睇，一往清虚横。浮浮七二沽，递唱多渔舲。水芦拓新碧，夜色翻白晶。柽杨互萦曳，鸥鹭皆潜冥。偶吹霏霏烟，时露星星萤。涤荡了无滓，入胸何渟渟。横箫自怡悦，嘘此天籁清。
南辕杂诗一百八章·其十五
作者：姚燮
朝代：清
体裁：古风

二鼓黄垒堡，三鼓香城村。旋风飐轮角，沙叶为蔽昏。大河莽东注，石闸西营屯。奔蹄不受役，纵性投沄浑。巡卒互讥盗，击柝催闭门。巷火渐稀灭，防肃及犬豚。居常慎动止，一息堪自扪。麟虎各山薮，于我何仇恩？
南辕杂诗一百八章·其十八
作者：姚燮
朝代：清
体裁：古风

巍巍日华宫，金台远相埒。樽酒服群士，献王亦人杰。文章久轻贱，吾匪钝喉舌。陂池不纳鸥，天海自空阔。伯乐果生世，眼中几骐骨。牂牱一千仞，撑胸苦崚兀。
南辕杂诗一百八章·其十六
作者：姚燮
朝代：清
体裁：古风

青蝇如谗人，声柔毒在腑。劳挥虑狎近，猝已中其蛊。客行鲜安止，假寐亦烦苦。谁家密台榭，冰雪作闉堵。万菡照波靓，双�浴烟妩。一醉愁夜短，一歌忘日午。
南辕杂诗一百八章·其十四
作者：姚燮
朝代：清
体裁：古风

田庄辟古道，厓厈何嶙峋。大木荫十亩，穴居相比邻。牛羊溷床荐，相依如所亲。谓将赖孳息，且足分劬勤。荒歉偶不继，贵畜还贱身。补救得其偏，苍昊奚非仁？蒿目吾何辞，是亦天生民。
南辕杂诗一百八章·其四
作者：姚燮
朝代：清
体裁：古风

声伎甲上都，歌舞连中宵。峻气结豪悦，渴吻殉穷饕。孤鹰捩寥阔，在掌空宝刀。一醉未及醒，几席生蓬蒿。还觅旧游地，重闼如天高。堂中月华绮，门外风刁骚。
南辕杂诗一百八章·其四十
作者：姚燮
朝代：清
体裁：古风

天容开晴虚，旦气振疏爽。万绿各含态，意已惬生养。涤我胸腑清，不复受尘坱。停车坐深樾，恋景故迟往。谁知夜来雨，未及百里广。指顾出重邱，旱霾正昏漭。
南辕杂诗一百八章·其四十一
作者：姚燮
朝代：清
体裁：古风

茕茕老若幼，负戴行路旁。短喘接烦促，流汗身手僵。前村去后市，计里纡且长。往来日三五，未供一日粮。云头火方赤，柳下风微凉。顾之不敢憩，举步还踉跄。
南辕杂诗一百八章·其四十七
作者：姚燮
朝代：清
体裁：古风

晚色沈茌山，逶迤入山县。齐西夙富雄，返古渐淳善。大衣御枲布，一色平贵贱。民巷无行狐，官衙有巢燕。革其夸诈习，至道已堪变。蒸蒸气日上，和风满郊甸。
南辕杂诗一百八章·其四十三
作者：姚燮
朝代：清
体裁：古风

秦尘起关朔，西挟太行走。排风入东界，齐鲁遍苍狗。高天挂木叶，白日堕星斗。奔车陷低穴，惊马折其首。谁抟九州土，上与塞天口。不测诚难虞，在境已身受。但持艰险暂，自得顺平久。廓清还太虚，渣滓复何有？
南辕杂诗一百八章·其四十九
作者：姚燮
朝代：清
体裁：古风

停车忆春夜，清歌月当午。藉彼友朋乐，遣我行役苦。斯人各蓬叶，相合即俦侣。究非一体亲，安偕永行处？疾风掠江水，一散几重聚？旅者异关县，归者已乡土。还留踽踽身，来此复延伫。星霜万里阔，飘摇一鸿羽。
南辕杂诗一百八章·其四十二
作者：姚燮
朝代：清
体裁：古风

浮浮一身汩，悒悒难自豪。颇矜心气壮，潜与轮铁消。蓟门望天末，千里吹长飙。遥知苑南树，未秋青已凋。鶠雀今所止，昔为鸾凤巢。鸾凤铩其羽，霞彩沈九霄。
南辕杂诗一百八章·其四十五
作者：姚燮
朝代：清
体裁：古风

蹀躞从南来，十四谁家儿？惊车忽相躏，险欲无完肢。性命彼所爱，号痛悬一丝。有亲在家室，欢笑安能知？扶之道旁卧，风砾砭其肌。林鸟为啁嘈，过客行相悲。残生犹可保，女且匍匐归。
南辕杂诗一百八章·其四十八
作者：姚燮
朝代：清
体裁：古风

有田岁无歉，吾亦归就耕。芸芸满天地，谁为培其生？揽时颇知大，卑下言敢轻。民心灼苦乐，匿抱多隐情。相利善与导，糠秕皆华英。两仪顺黄轨，六合今澄清。藩疆各有责，弗徒循尔名。
南辕杂诗一百八章·其四十六
作者：姚燮
朝代：清
体裁：古风

城上鸣石山，城下鸣犊河。河水沦且涟，孔子昔所过。滔滔不能渡，落日津梁多。道大世相小，悲悯还如何？徒以凤德衰，供彼狂者歌。
南辕杂诗一百八章·其四十四
作者：姚燮
朝代：清
体裁：古风

望望东武城，树上城门高。近城但见树，夹郭青葱交。就树列棚架，风叶鸣午涛。袒裸坐男妇，盲歌陈缶匏。故乡尔自乐，遑恤行者劳。彼还语行者，去去毋相嚣。
南郊散步
作者：姚燮
朝代：清
体裁：五言律诗

气凉蛙水阔，云重雁天深。不断遥村树，都遮抱郭岑。客多秋叶思，农有晚禾心。近夜商风急，吾衣薄未任。
南门行
作者：姚燮
朝代：清
体裁：古风

钱刀能杀人，钱刀杀人何仇恩？华屋高对南城门，死后扫墓无子孙。黄金日多，年岁日少。岁月如宝，黄金如草。快马行百里路，不如快鸟千里飞。较长絜短，安有穷期？东隣不保朝暮餐，有子赫赫今为官。为官信足乐，出入华盖珠璎络。仆从飘红缨，闪闪何霍霍。白日不照黄泉，游鱼不上青天。子且读书，我还服田。读书不必为官，服田不必黄金千。悠哉游哉！保此盛年。
卜算子·和范石湖韵
作者：姚燮
朝代：清
体裁：词

帘背画屏开，屏背孤鸾醒。帘北屏南深浅凉，月影和灯影。吹到辘轳声，人倚芙蓉井。桐叶遮肩露不霏，也怯罗衣冷。
卜算子·咏雁用东坡叶
作者：姚燮
朝代：清
体裁：词

南北复东西，踪迹知何定。夜夜风咽断续啼，月照低徊影。愁宿更愁飞，此意怜孤省。江上潮生荻雪寒，天上霜华冷。
即景三绝句·其一
作者：姚燮
朝代：清
体裁：七言绝句

佳客言旋昼闭门，跏莎为席罄残樽。东墙一面竹稀少，爱有平山补绿痕。
即景三绝句·其三
作者：姚燮
朝代：清
体裁：七言绝句

拾得苔根数子棋，颇怀南巷老髯师。恰来馈我鸡臡笋，一笑山妻供饭时。
即景三绝句·其二
作者：姚燮
朝代：清
体裁：七言绝句

好香欲烬人欲眠，风惹绡帏散薄烟。黄鸟侧翎欺倦蝶，小榴触损不知怜。
即景五绝句·其一
作者：姚燮
朝代：清
体裁：七言绝句

枯桑瘿老似瘿翁，红叶一枝相对红。横个渔家三尺榜，日高已听打榔风。
即景五绝句·其三
作者：姚燮
朝代：清
体裁：七言绝句

迎潮送潮一桁山，晨来夕去独飞鹇。静中习得灵机彀，那许吟心静得閒？
即景五绝句·其二
作者：姚燮
朝代：清
体裁：七言绝句

高树晚晴鸣一鸠，残秋气懦抵初秋。最怜几片断蕉叶，吹入邻家织布楼。
即景五绝句·其五
作者：姚燮
朝代：清
体裁：七言绝句

盖茅为屋矮檐遮，半掩樵扉未待挝。拣得柴堆香麝柏，煮来茗气似梅花。
即景五绝句·其四
作者：姚燮
朝代：清
体裁：七言绝句

不须远秀擢苍冥，尽绾檐枝当软屏。况有穿篱三两竹，媚人晓睐作湘青。
厉子学潮以先人白华翁遗稿属校感赋二章·其一
作者：姚燮
朝代：清
体裁：五言律诗

别无身后谋，念此泪长流。朋辈谁心在，文章与命仇。残生兵火迫，窈月海山秋。拥卷当遥夜，凄然灯火幽。
厉子学潮以先人白华翁遗稿属校感赋二章·其二
作者：姚燮
朝代：清
体裁：五言律诗

枯松相向邻，贱子劫馀身。斯意有斯感，可怜谁可亲？江�遭恶涨，地下苦陈人。天壤芳菲色，无端受郁湮。
双瑞莲·忆睡莲
作者：姚燮
朝代：清
体裁：词

凌波锵玉步。恁抱菂纤心，生成多苦。淤泥易染，况种茭塘低处。不怯风嗔烟恼，只怕被、鱼欺鸥妒。江岸阻。要歌采采，我愁难溯。可是倩女前身，抱瑶骨湘魂，嫣然含素。鸳情最薄，幽恨还从谁诉。梦里秋飔催近，要密密、幕笼屏护。君见否。败叶零花无数。
双鸩篇
作者：姚燮
朝代：清
体裁：古风

郎心爱妾千黄金，妾身事郎无二心。郎年十七妾十六，圆转朱轮得华毂。与郎生小阊门里，与郎结缡在燕市。阿耶爱妾娘爱郎，但看郎欢为妾喜。与郎为水同一池，与郎为木同一枝。与郎为带同一结，与郎为茧同一丝。郎命妾所依，妾命郎所与。不愿与郎分，但愿与郎聚。郎为飞雁妾作云，郎作垂杨妾为雨。妾身金缕衣，比郎光与辉。妾腕玉条脱，比郎颜与色。妾佩明月珰，比郎不断宛转肠。妾妆郎共肩，芙蓉出渌摇晚妍。妾眠郎共枕，鸳鸯回波落春影。东邻窈窕女，对郎盈盈眉欲语。西邻轻薄儿，对妾依依神为驰。郎但知有妾，妾但知有郎。明镜不掩帏灯光，牡丹不夺兰草香。郎心与妾相始终，妾心与郎相终始。不必同日生，但愿同日死。不必同日死，但愿郎生妾先死，不愿郎死遗妾生。妾为影，郎为形。妾如珠，郎手擎。妾为郎妇身分明。妾为郎妇天鉴之，为郎之妇千人知。郎饱妾共饱，郎饥妾共饥。一饥一饱与郎共，山崩川竭无更移。阿耶日久嫌郎贫，日日要郎离妾门。阿娘恨郎不赚钱，要郎远客三城边。三城何崷崒，三城何岧峣。三城溪水深，水毒溪无桥。三城黑沙黑，黑沙同鸣髇。三城多劫贼，劫贼凶咆哮。劫贼杀人如杀獒，白骨堆积城门高。三城多白杨，白杨风萧萧。萧萧飒飒啼怪鸮，其下有穴狐狸嗥。老客停马不敢过，年轻出门郎奈何！摘妾胸前玑，为郎换棉衣。脱妾足下履，为郎易食米。典妾金缠臂，为郎市鞍辔。卖妾珊瑚翘，为郎置宝刀。思郎光与辉，妾身尚有金缕衣。念郎颜与色，妾腕尚有玉条脱。忆郎不断宛转肠，妾佩尚有明月珰。出门七月期，初六是良吉。置得一杯酒，与郎作离别。杯中一滴酒，心中一滴血。不饮愁郎饥，饮之恐郎咽。秋烟在镜芙蓉彫，秋风在衾鸳鸯彯。秋云不行雁影独，秋雨不雨杨枝憔。阿耶向郎訾，不得千金弗还里。阿娘从郎嗤，千金不得毋来归。妾手掩面啼声低，妾手不敢牵郎衣。向郎不语心依依，欲语又恐耶娘疑。见郎屈一指，似郎为妾经年期。十月开梅花，二月开桃李。六月菱荷香，青青出蒲苇。但愿郎得千金归，先向耶娘买欢喜。卸妾玉条脱，何有颜色强。何有辉与光，解妾明月珰。脱妾金缕衣，为郎摺叠空竹箱。譬如生小不嫁郎，见之徒令心悲伤。视妾双眉蛾，归来记取青不多。记妾领中扣，归来与郎验肥瘦。为郎不下堂，为郎不出房。为郎安慰耶，为郎安慰娘。为郎日焚香，焚香祝告天苍苍。正月梅花残，三月桃李红。七月落菱荷，蒲苇青茸茸。日高听铃马，铃马辚辚过楼下。日落闻行车，行车却向东南驰。半年得一信，一年不得郎边书。有客三城来，闻之欲语还嗫嚅。三城多白杨，三城多劫贼。三城溪水深，三城黑沙黑。老客停马不敢过，年轻出门那归得？阿耶从妾言，负汝青春年。阿娘向妾语，是汝命生苦。怜汝命生苦，为汝重剪红罗襦，紫为绣凤青天吴。复帐六尺八，菡萏四角垂流苏。画簟六尺三，缘以鸾锦椒泥涂。东家郎，好光辉，劝汝弗爱金缕衣。劝汝弗爱玉条脱，西家郎，好颜色。东家西家郎，手中累累千金黄。心中不断宛转肠，汝还弗爱明月珰。稽首耶娘前，耶娘听妾语。耶娘之爱何敢逾，妾心区区当鉴取。妾心区区天可盟，妾为郎妇身分明。不能郎生妾先死，忍因郎死偷妾生。与郎不终始，妾身尚何俟。不得郎骨归，妾心犹狐疑。沈沈白日鸺鹠啼，黯黯夜色蝙蝠飞。梦郎向妾笑，如郎同居时。梦郎向妾哭，如忧出门无还期。梦郎三城归，黄金百笏青騧骊。梦郎流落不得归，面目黧黑无完衣。阿耶逼妾嫁，朝呵暮骂相携靡。阿娘逼妾嫁，长荆短棘来鞭笞。耶呵骂，岂不恫。娘鞭笞，岂不痛。思郎生死犹未明，妾不轻生为郎重。前门鸣乌鸦，后门鹊声喜。乌鸦何悲鹊何喜。十月开梅花，二月开桃李，今年六月无荷菱，蒲苇凋残北风起。见郎入门来，见郎如梦里。视囊不得米，视衣衣无襟。马死弃鞍辔，茧足徒步如炮燖。顾彼腰下刀，䨴无光彩生愁阴。郎归不止黄金千，那愿郎得千黄金。记妾领中扣，与郎量肥瘦。记妾双眉蛾，为郎憔悴青不多。为郎憔悴青不多，郎真死矣还如何。望郎减光辉，光辉不如金缕衣。望郎苦颜色，颜色不如玉条脱。幸郎不断宛转肠，佩之还似明月珰。耶娘怨郎身手穷，囚妾不使郎衾同。生不同衾死同穴，妾虽无言妾已决。含笑语耶娘，妾有玉条脱，亦有明月珰。簇新金缕衣，摺叠空竹箱。为郎市卖赎郎罪，抵郎归有千金装。阿耶笑语妾，还尔鸳鸯飞。阿娘笑语妾，看尔连理芙蓉枝。鸳鸯遭网罗，安能到头白？芙蓉经狂飙，狂飙摧之易狼籍。朱绳三尺垂，不得高挂梧桐枝。下有千丈池，可惜池水多污泥。为郎置鸩酒，鸩酒甘如饴。但得生死常追随，此酒不减同心杯。妾饮琉璃杯，郎饮白玉盏。以斧斧木木不离，以刀断水水不断。同茧之丝不可剪，同结之带两头绾。稽首谢阿耶，阿耶不必悲咨嗟。稽首辞阿娘，阿娘不必中心伤。有婿常贫贱，有女不遂耶娘愿，但愿耶娘寿考同百年。郎死不值千黄金，妾死不值黄金千。西邻来看妾，密纫条条罗裤褶。东邻来看郎，仪容皎皎明月光。东邻西邻长叹息，虾蟆抱桂光采蚀，朽绠龙渊黝谁测？东邻西邻语我前，要我制作双鸩篇。天缺不得女娲补，海缺不得精卫填，闻我歌者当涕涟。郎年二十妾十九，郎姓黄，妾姓柳。郎挶畚，妾箕帚。双夫蓉，何懰懰。双鸳鸯，地下守。朝打孔雀夜逐狗，孔雀雌雄狗牝牡。天上所无陌路有，陌路何能避梃杻。闻我歌者泪一斗，不谱吴筝谱燕缶。
发丹徒
作者：姚燮
朝代：清
体裁：五言律诗

城堞卷残莎，城楼俯大河。天从云外暗，凉到雨边多。转树平冈出，随帆一鸟过。高秋苏万象，空处见渔蓑。
叠韵写怀
作者：姚燮
朝代：清
体裁：七言律诗

终朝拥卷苦淹愁，起拓芦帘倚竹篝。几阵乱鸦趋暝色，万山残雪拥危楼。文章不作翀霄凤，身世真如在水鸥。大冶悬金求朽铁，已无薛烛相吴钩。
古决绝辞
作者：姚燮
朝代：清
体裁：古风

投石千仞，乌知其深？欢笑执手，乌知其心？太平论结交，义重金玉贱。可怜祸患来，兄弟不相面。宁戮我，毋辱我。辱我心刀砧，戮我不辱心。断丝使绝，续之以结。掷缶使裂，胶之以漆。矫揉而存，已非故质。大逵可使五马驰，奈何我无立锥地？出山一片云，能令日月蔽。日月东落，黄河流向西，我当与子重遨嬉。
古剑
作者：姚燮
朝代：清
体裁：七言律诗

白尽龙髯夜欲鸣，寒芒熠熠逼三清。英雄自昔几人遇，恩怨到今何日平？尚有血痕馀黯惨，久销铁气转光明。珠堂宴罢一回舞，多少边关风雪声。
古怨辞九章·其一
作者：姚燮
朝代：清
体裁：古风

风来不过墙，潮来堤抵当。开花不结子，不如麝脐香。
古怨辞九章·其七
作者：姚燮
朝代：清
体裁：古风

六月得南风，南窗好将息。卷帘方上钩，风头转西北。